Di Sebalik Tangkapan Rasuah RM117 Juta, 5 Perkara Ini Lebih Merisaukan Aku

Di sebalik tangkapan bernilai RM 117 juta 2 hari lepas, apa yang lebih merisaukan aku adalah:

Orang awam selalu sangka bila ada tangkapan, hasil tangkapan dipampang depan kamera, dapat liputan luas sini sana seolah-olah kes dah selesai – SALAH!

Semalam habis seluruh negara canang gambar duit dalam almari, letak gambar pegawai yang dipercayai terlibat.

Kebanyakan komen berbunyi macamlah mahkamah dah jatuh hukum.

Realitinya, nama pegawai yang telibat kau akan lupa, gambar yang kau viralkan akan tenggelam dalam lipatan sejarah.

Realitinya tiada apa sangat pun yang kita nak boleh gembira. Setakat hari ini kau hanya layak kongsi gambar aja.

Kita pun tak tahu pertuduhan akan dikenakan kepada siapa. Atas pertuduhan apa, bila akan bicara dan sebagainya.

Bila sembang tentang mahkamah, kedua-dua pihak akan berpeluang untuk menceritakan kisah dari sudut kepentingan masing-masing.

Kau rasa orang yang makan rasuah sampai ratus juta ni, tak ada peguam nak bela?

Boleh jadi di saat kau baca penulisan aku ini dah berjela lawyer tawar diri nak ambil kes ini.

Kau tahu, dengan barisan (aku teka si tertuduh akan pasang ramai peguambela) yang hebat, macam-macam mereka boleh buat.

Atas nama keadilan, peguambela akan mencari peluang untuk (antaranya):

1. Menggugurkan kes
2. Mendapatkan hukuman paling ringan
3. Apa sahaja yang boleh asalkan anak guam tak merana

Jadi kalau pun kau rasa si tertuduh patut meringkuk dalam lokap sepanjang prosedur mahkamah berlangsung, beliau akan sedaya upaya dijamin oleh pembelanya.

Tak boleh cara biasa, akan dicari jalan lain.

Tak boleh keluar setiap masa, dicari celah seperti keadaan tertuduh tak sihat, tekanan emosi dan apa sahajalah yang boleh.

Aku harap segala proses yang SPRM buat semalam – semuanya dijalankan dengan tertib, ikut prosedur dan tiada cela.

Hal teknikaliti inilah antara celah yang peguam suka main.

Benda kecil di mata kita orang biasa, dalam mahkamah boleh jadi hal besar dan beri impak pada kes.

Contoh, kalau seorang pengedar dadah dicekup, polis kumpul bukti dan masukkan dalam karung.

Dalam catatan polis, tali ikat karung warna hijau, tapi dalam arkib gambar, tali ikat karung sebenarnya warna merah.

Boleh ditimbulkan keraguan terhadap bukti pihak pendakwa dan yes, kalau kena caranya si pengedar dadah itu boleh terlepas hukuman dan dilepaskan. Hanya kerana warna tali ikat karung yang salah!

Jadi 2 hari lepas, bila ada yang gelakkan SPRM sebab dikatakan guna cara manual untuk kira wang yang dirampas – aku sebenarnya hargai kesanggupan mereka buat kerja itu walau makan masa berjam-jam.

Sebab itu aku doa sangat jangan ada kesilapan teknikal walau secebis.

Kalau kena pula peguam dia kreatif, entah-entah dia boleh timbulkan keraguan di mahkamah kata si tertuduh tak tahu pun bagaimana duit berkepuk itu boleh ada dalam pejabatnya!

Itu belum masuk lagi lapis mahkamah yang boleh diguna kalau tak puas hati keputusan, kalau nak merayu dan hapa tah lagi… entah-entah masa dah jatuh hukum, kau pun dah lupa kes ini dan kau pandang ia sebagai berita biasa sahaja di akhbar.

Ya ada ‘ikan jerung’ yang nampaknya sudah mula ditangkap tapi adakah ia akan merubah sentimen masyarakat kita secara umum terhadap perbuatan setaraf rasuah?

Memang ramai yang tepuk tangan bila nampak orang lain kena tangkap tapi dalam masa sama adakah kita masih lagi termasuk golongan yang telefon saudara-mara di bangunan Mara bila anak mohon masuk MRSM atau memohon pinjaman pelajaran?

Adakah kita termasuk golongan yang kata ‘aku ada kabel’ bila kawan mengadu kena saman trafik?

Atau kita jugalan orang yang guna ayat “I know your boss,” bila cuba potong barisan di kedai makan?

Tiga-tiga perilaku ini dan yang seumpama dengannya bukanlah melibatkan proses hulur duit di bawah meja atau dalam envelop tapi ia berakar daripada satu penyakit yang sama iaitu,

Ini pendapat aku. Terpulang kalau kau nak setuju atau bantah, sila nyatakan hujah di ruang di bawah.

SHARE kalau kau punya kerisauan sama dengan aku.


Tanjung Malim Sesak Panjang Selepas Ribuan Kenderaan Rentas Negeri Untuk Balik Kampung

Di saat pandemik COVID-19 masih belum reda di Malaysia, nampaknya masih ramai individu serta keluarga yang sanggup ingkar Perintah Kawalan Pergerakan Bersyarat (PKPB) semata-mata untuk balik beraya di kampung dengan merentas negeri.

Berdasarkan laporan yang dikongsikan sejak 13 Mei, jumlah kenderaan yang diarah patah balik setakat ini sudah mencecah lebih 2,405 daripada 118,852  kenderaan yang ditahan. Lebih parah, jumlah kenderaan yang mahu merentas negeri dilaporkan semakin bertambah dimana 708 daripada 21,993 kenderaan telah diarah untuk patas balik di Selangor setakat kelmarin sahaja.

Berdasarkan perkongsian Facebook Info Roadblock JPJ/POLIS, Lebuhraya PLUS Tanjung Malim Arah Utara dilaporkan sesak panjang berikutan jumlah kenderaan yang banyak merentas negeri.

Dalam usaha untuk meningkatkan lagi penguatkuasaan dalam menghalang orang ramai tidak sewenang-wenangnya merentas negeri, Selangor sedia tambah lima lagi sekatan jalan bermula hari ini. Selain itu, denda sebanyak RM1,000 antara yang dikenakan buat individu yang disahkan bersalah merentas negeri tanpa sebab yang kukuh sempena PKPB.

Melihatkan Hari Raya yang bakal tiba, diharap orang ramai dapat patuh arahan yang dikeluarkan pihak kerajaan serta beraya di negara mereka ada dalam usaha untuk memutuskan rantaian COVID-19.

Seperti yang ramai sedia maklum, pihak kerajaan telah mengeluarkan arahan sejak 10 Mei untuk tidak merentas bagi tujuan balik kampung.

PKPB Disambung 4 Minggu Lagi, Tiada Perjalanan Rentas Negeri Balik Kampung Dibenarkan

500 Kenderaan Diarah Patah Balik Setelah Cuba Rentas Negeri Untuk Balik Kampung


Anak Mendiang Polis Dapat Kereta Peronda Ayahnya Hasil Murah Hati Orang Tak Dikenali

Tanner Brownlee hanya berusia 15 tahun apabila bapanya, Timbalan Sheriff Daerah Weld, Sam Brownlee terbunuh semasa bertugas ketika beliau sedang berada dalam kejar-mengejar menggunakan kereta pada tahun 2010. Dengan sedikit duit yang beliau ada, Tanner bercadang membeli kereta peronda Dodge Charger yang pernah digunakan oleh ayahnya dalam satu acara lelongan polis.

Malangnya, harga bidaan melebihi harga yang beliau mampu bayar dan menganggap peluangnya untuk memiliki memento terakhir ayahnya sudah berakhir. Akan tetapi, apabila acara bidaan itu tamat, seorang lelaki pemilik ladang yang merupakan pemenang bidaan kereta tersebut, berjalan dari belakang menuju ke arah Tanner dan memberinya set kunci kereta berkenaan. “Tanner, this is your car key,” kata lelaki itu.

Kisah ini bermula apabila Tanner dan keluarganya berhasrat memiliki kereta peronda Dodge Charger yang pernah digunakan oleh mendiang ayanhya. Ia merupakan memento terakhir Sam Brownlee yang masih berada dalam simpanan polis. Apabila berita tentang acara lelongan diumumkan, termasuk melelong kereta peronda ayahnya tersebar, Tanner bercita-cita untuk mendapatkannya. Tanner mencipta kempen di laman web pengumpulan dana GoFundMe, dan berjaya mengumpul $3000 dalam masa 48 jam. Beliau juga bercadang untuk menggunakan dana tambahan sebanyak $12,000, iaitu wang hasil peninggalan bapanya.

Lelongan bermula pada harga $2500. Dalam masa beberapa minit sahaja, bidaan melebihi bajet. Tanner berpaling ke arah ibunya dan berkata, “Saya sudah cuba,” dan mereka mula menerima hakikat yang mereka tidak akan memiliki kereta Dodge Charger itu.

“Selepas bidaan melebihi bajet, tiada apa yang dapat saya lakukan,” Tanner berkata. “Saya hanya menerima hakikat dan cuba melupakannya.”

Tanner dan ibunya hanya memerhatikan acara bidaan itu berlangsung. Kereta peronda ayahnya itu sudah mencatatkan penggunaan hampir 240,000 km dengan harga pasaran sebanyak $12,500. Bidaan meningkat daripada harga asal $2500 seterusnya ke $10,000 seterusnya ke $30,000 seterusnya ke $50,000 yang akhirnya terjual pada harga $60,000. Steve Wells yang memenangi bidaan ini menemui Sheriff Daerah Weld Steve Reams untuk mengambil kunci, dan seterusnya menyerahkan kunci tersebut kepada Tanner.

“Tanner, this is your car key,” kata Steve.

“Saya tidak dapat berkata-kata. Saya hanya tertunduk menangis. Saya tidak menyangka Steve akan menyerahkan kunci kepada saya selepas membelanjakan wang sebanyak $60,000,” kata Tanner Brownlee.

Sebelum kejadian itu, Tanner dan Steve tidak mengenali satu sama lain. Mereka berjabat tangan dan berpelukan tanda berterima kasih.

Selepas menjawab soalan para wartawan, Tanner dan keluarganya mengisi beberapa dokumen untuk urusan pemilikan kereta tersebut. Selepas itu, beliau mula memandu keretanya pulang ke rumah.

“Saya selalu teringat saat ayah memandu kereta ini,” kata Tanner semasa memandu. “Apa yang Steve lakukan amat mulia. Ia memang awesome. Saya mungkin tidak akan menempuhi pengalaman sebegini lagi.”

Wang jualan kenderaan berkenaan akan diberikan kepada Concerns of Police Survivors (COPS), iaitu sebuah persatuan sokongan untuk ahli keluarga polis yang kehilangan tempat bergantung disebabkan kemalangan semasa bekerja. Tanner juga menderma wang $3000 yang beliau kumpulkan melalui kempen GoFundMe kepada COPS.

LIKE dan FOLLOW Vocket di Facebook serta Instagram


Tanpa Bantuan Polis, SPRM Berjaya Berkas Warga UK Di Sebalik Sindiket Pelaburan Berjumlah RM200 Juta

Sudah sejumlah kes sindiket pelaburan palsu yang dilaporkan pada saban hari sehingga menimbulkan kerisauan orang ramai. Ramai yang mengharapkan agar dalang di sebalik sindiket ini dapat ditangkap dan dibawa ke muka pengadilan.

Suruhanjaya Pencegahan Rasuah Malaysia (SPRM) kini dilaporkan telah menumpaskan sindiket pelaburan antarabangsa yang didalangi warga United Kingdom (UK) dalam serbuan di 24 premis berasingan pada selasa lalu.

Op Tropicana ini dijalankan secara serentak termasuk di tiga pusat panggilan, syarikat dan kediaman ahli sindiket di sekitar Lembah Klang dan Pulau Pinang tanpa kehadiran pihak polis.

Difahamkan sindiket yang dipercayai beroperasi sejak 2019 mengaut hampir RM200 juta daripada mangsa warga Australia dan UK malah dipercayai memberi suapan kepada pihak berkuasa supaya mereka boleh terus beroperasi dengan lancar.

Ketua Pesuruhjaya SPRM, Tan Sri Azam Baki berkata pihaknya bekerjasama dengan Jabatan Imigresen Malaysia (JIM), Suruhanjaya Komunikasi dan Multimedia Malaysia, Cyber Security Malaysia, Telekom Malaysia, Suruhanjaya Syarikat Malaysia, Tenaga Nasional Berhad dan Lembaga Hasil Dalam Negeri.

Menurut beliau lagi, modus operandi sindiket adalah dengan menawarkan portfolio pelaburan tidak wujud menerusi iklan di media sosial dan panggilan telefon. Ahli sindiket pula terdiri daripada warga Australia, Britain, Afrika Selatan dan Filipina.

Suspek dipercayai telah memperdaya mangsa dengan menyakinkan mereka supaya melabur ke dalam syarikat pelaburan yang tidak wujud yang mana hanyalah rekaan semata-mata. Difahamkan ini adalah sebahagian daripada sindiket antarabangsa yang dipercayai menipu mangsa di seluruh dunia mencecah RM1 bilion.

Sementara itu, Pengarah AMLA SPRM, Datuk Mohamad Zamri Zainul Abidin yang mengetuai serbuan tersebut mengesahkan seramai 11 orang individu yang disyaki terlibat dalam kegiatan tersebut ditahan manakala seramai 70 orang ditahan oleh pihak imigresen.

Kejayaan operasi ini juga disebabkan oleh siasatan berasaskan risikan, penyiasatan kewangan, penyamaran serta beberapa kaedah lain. Di samping itu, risikan juga dengan kerjasama antara agensi di Australia serta beberapa negara luar dan juga dibuat oleh Bahagian Pengubahan Wang Haram dan Pelucuthakan Harta (AMLA) SPRM.


Tanpa CGI! Furious 7 Betul Betul Jatuhkan Kereta Dari Kapal Terbang Pada Ketinggian 12,000 Kaki

Antara babak menarik dalam trailer Furious 7 ialah saat watak watak utama memandu keluar dari kapal terbang, dan kereta kereta melepaskan payung terjun beberapa kaki dari jalan raya. Pembuat filem The Fast and Furious baru saja mengeluarkan satu video yang menunjukkan bagaimana krew melakukannya. Mereka menjatuhkan kereta kereta dari kapal terbang yang sedang bergerak bersama sama beberapa cameraman. Pelakon pelakon tidak berada bersama di tempat pemandu kereta. Jadi, scene ini bukan CGI, melainkan video disebalik tabir ini di CGI kan.


Tanpa Faedah, Tanpa Cuti, Tanpa Gaji. Ini Temuduga Untuk Kerja Paling Sukar Dalam Dunia

Agensi pekerjaan “The Boston” meletakkan iklan jawatan kosong untuk jawatan Ketua Operasi di syarikat Rehtom Inc.

Syarat-syarat kerjanya sangat berat, ya, ia adalah pekerjaan paling sukar dalam dunia.

Antara syarat-syarat yang diperlukan ialah:

a. Bekerja minima 135 jam seminggu
b. Berdiri hampir setiap masa
c. Ijazah di dalam perubatan, kewangan DAN seni kulinari
d. Tanpa cuti
e. Wajib bekerja pada cuti awam
f. Tidak boleh tidur
g. Tanpa gaji

Iklan ini diletakkan di internet, dan dari 2.7 juta impression, hanya 24 orang berminat untuk menghadiri temuduga.

Temuduga dijalankan melalui webcam, dan aksi calon-calon yang ditemuduga dirakam.

Saksikan apa yang berlaku, Pengakhiran video ini sangat mengharukan.


Tanpa Menggunakan Jangka Lukis, Lelaki Ini Masih Dapat Melukis Bulatan Yang Sempurna

Ketika zaman persekolahan kami dahulu, bukan semua murid mampu memiliki set jangka lukis untuk menyiapkan kerja sekolah. Jadi kami akan memohon budi bicara kawan-kawan yang baik hati untuk meminjamkan jangka lukis mereka buat seketika.

Bagaimanapun ketika menyiapkan kerja rumah, kami akan ke dapur untuk mencari penutup tin atau penutup balang sebagai ‘acuan’ untuk melukis bulatan. Oh, cepat betul masa berlalu…

Melalui video ini, seorang YouTuber, Dave Hax berkongsi cara melukis bulatan yang sempurna tanpa sebarang objek selain pen dan kertas. Hasilnya memang mengagumkan!

Okay, mungkin selepas ini kami boleh tiru cara Dave (walaupun sudah mampu membeli set jangka lukis).


Aku Jadi Bodoh Sekejap Sehingga Hampir Ditipu Melalui Telefon Gara-Gara Hal Ini

Kisah 24 Februari 2017, aku jadi bodoh sekejap dan lurus bendul pula. Kisahnya, pagi semalam baru sampai pejabat dalam pukul 8.44 pagi dapat panggilan dari nombor ini 03-92018118.

Automatik mesin cakap, “Dear customer, this is a confirmation of RHB credit card centre. You have 1 pending transaction amount of RM3,972.00 with RHB credit card, press 1 to approve, press 5 to repeat and press 9 to operator assistant”.

Memandangkan aku memang tak ada apply credit card dengan bank RHB pun, aku pun tekan 9 untuk cakap dengan operator. Selepas tekan 9, terus automatic machine cakap lagi.

“Selamat datang ke kumpulan perbankan RHB. Sila tunggu, agen perkhidmatan kami akan melayan anda sebentar lagi,” ulang 3-4 kali suara itu. Aku pun sabar menunggu dan selepas itu panggilan aku itu pun dijawab oleh sorang lelaki Cina.

“Good morning RHB bank service centre. How can i assist you?” Aku pun cakaplah dapat panggilan dari bank RHB untuk confirmation 1 pending credit card transaction amount RM3,972.00 sedangkan aku memang tak ada pun kad kredit RHB.

Jadi, mulanya aku ingat bank RHB ini salah call number kot. Nak telefon orang lain tapi call number aku pula. Selepas itu orang cina itu pun minta nombor kad pengenalan dan nama aku untuk dia periksa dalam sistem.

Selepas dia check dia cakap, “Ya encik, ada 1 transaction telah dibuat di City Chan KLIA2 menggunakan credit card nama encik amount RM3,972.00.”

Terus aku cakap pada dia tolong reject transaction itu, block dan cancel terus kad itu. Aku ada di pejabat di Cyberjaya sekarang ini. Aku tak pernah apply pun credit card RHB.

Selepas dia cakap, “OK encik, saya dah reject transaction tu dan block untuk next transaction.” Selepas itu dia cakap dia tak boleh batal kad itu sebab dah ada outstanding amount RM8,236.80.

Dia kata, “Kalau encik tak pernah apply credit card RHB, maknanya butir-butir peribadi encik telah dicuri.” Dia nasihatkan pada aku untuk buat report di Bahagian Laporan Bank Negara Malaysia.

Kemudian, dia bagi detail kad kredit RHB itu untuk memudahkan aku buat laporan. Kad encik telah di-apply di kaunter promosi Lot 10, Jalan Bukit Bintang. Nombor kad 4570 6663 8415 5009.

Selepas itu dia terus bagi nombor BNM pada aku 1-800-818-548. Aku pun ucap terima kasih pada dia, memudahkan kerja aku nak cari nombor BNM. Aku pun tanya nama encik sapa? Dia jawab, “Nama saya Wong Chee Wai No. Pass 806681.” Aku ucap terima kasih sekali lagi pada dia dan letak telefon.

Aku pun terus telefon nombor yang dia bagi tadi itu. 1-800-818-548. Automatic machine yang jawab. “Terima kasih kerana menghubungi Bank Negara Malaysia Telelink. Untuk makluman anda, panggilan anda akan dirakamkan. Sila tekan 1 utk perbankan, tekan 2 untuk insurans, tekan 3 untuk pentadbiran tukaran asing, tekan 4 untuk perkara berkaitan laporan kredit, tekan 5 untuk perusahaan kecil dan sederhana tekan 6 untuk hal-hal lain.”

Aku pun tekan 6, dan seorang lelaki Cina jawab panggilan aku. “Selamat pagi, bahagian laporan. Aku pun ceritalah pada dia pasal kes aku tu. Dia cakap dia akan ambil report dan nanti kes aku ini akan disiasat oleh pegawai penyiasat.

Masa nak buat laporan ini, dia cakap aku kena ikut prosedur dia, panggilan ini akan dirakam dan tak boleh dengar bunyi bising, dan aku tak boleh cerita pada sesiapa selagi siasatan belum selesai.

Start masa ini dia tanya pasal detail banking aku. Dia cakap nama dia Thong Kar Meng. Number pass RF/99171. Dia tanya aku ada buka akaun bank mana, debit/credit card, personal loan, tabung haji, ASB dan investment unit trust.

Aku pun main bagi saja detail semua itu kecuali nombor akaun Tabung Haji dan ASB sebab buku ada di rumah. Sepanjang perjalanan siasatan kes ini, dia cakap semua deposit banking akan dijamin oleh insurans PIDM.

Selepas itu dia cakap, akaun bank dan debit/credit card aku dibekukan dan kalau aku nak buat transaction kena telefon dan beritahu mereka dulu takut orang lain yang buat transaction. Aku pun OK sajalah.

Dah habis buat report, dia bagi nombor report pada aku. WP/204271/17-BNM dan kes aku akan disiasat oleh pegawai mana tak tahu lagi. Dia suruh aku tunggu panggilan saja. Aku pun cakap, hari ini sembahyang Jumaat. Nak call pun lepas sembahyang Jumaat la. Dia cakap OK.

Lepas sembahyang Jumaat, masa di kedai makan pukul 2.41 petang aku dapat panggilan dari nombor 1-800-818-549. Dia memperkenalkan diri dia officer Soo Chin Hong dari BNN yang megendalikan kes aku.

Dia cakap hasil siasatan memang ada kes fraud credit card. Dia nasihatkan aku supaya pergi mesin duit Bank Islam yang terdekat untuk update barcode pin number sebab aku ada saving dalam itu. Dia cakap, nanti kalau dah sampai, telefon dia. Dia akan guide aku cara nak update.

Aku pun terus gerak ke mesin duit Bank Islam Cyberjaya. Dah sampai, aku pun telefon dia dulu. Dia cakap, sebelum buat proses itu, aku kena ikut beberapa prosedur dulu.

Yang pertama, aku kena fokus dekat ATM machine sahaja, yang kedua, kalau keluar apa-apa slip, aku kena simpan, dan yang ketiga, kalau ada orang belakang atau kawan ganggu, jangan layan lagi. Fokus dekat ATM dulu.

Aku pun yakin masuk terus ke mesin ATM untuk masuk kad dan pin, selepas itu ikut arahan dia, dia suruh pilih English supaya memudahkan kerja dia nak guide aku.

Aku pun layan, ikut punya ikut, dia suruh periksa baki. Selepas itu keluar slip. Dia suruh baca amount dari belakang ke depan. Aku pun layan.

Seterusnya, ikut arahan dia, tengok-tengok dia suruh upgrade transfer limit pilih yang maksimum RM30,000.00. Aku pun layan. Duit aku tak ada sampai banyak itu.

Selepas ikut lagi arahan dia, tengok-tengok dia pilih instant transfer ke RHB. Layan lagi, keluar nombor akaun, dia suruh aku masukkan kod. Dia cakap ini bukan nombor akaun tapi nombor kad. Dia suruh masukkan kod 11820000088212.

Terus keluar nama Mohd Afiq. Dia cakap ini pegawai RHB yang urus kes aku. Aku layan lagi, keluar suruh masukkan amaun, dia minta masukkan kod. Aku pun layan, tengok-tengok dia beri nombor kod sama macam baki aku.

Aku dah pelik, tapi aku layankan juga sebab aku tau kalau transfer pun mesti reject sebab at least nak kena ada baki dalam akaun aku baru lepas transaction itu.

Then dia suruh tekan confirm, aku pun tekan. Keluar slip, memang rejected lah. Aku cakap pada dia, rejected, dia cakap pada aku. “You ada salah masukkan code number kot“.

Dia suruh ulang lagi proses yang sama kali kedua. Sama juga, rejected. Aku macam terpukau jadi bodoh kejap. Kali ketiga dia suruh try, aku layan lagi, selepas itu aku perasan dia kurangkan kod itu supaya baki aku tinggal RM20.00.

Aku masukkan juga, then keluar di skrin ‘Proceed’ atau ‘Cancel’. Then aku cakap pada dia, aku tak nak tekan ‘Proceed’. Aku nak telefon Bank Negara dulu. Dia dah mula berkeras suruh aku tekan juga. Terus aku tekan ‘Cancel’ dan matikan telefon.

Aku terus masuk dalam Bank Islam jumpa pegawai di depan itu nak minta nombor telefon Bank Negara. Dia tanya kenapa encik, aku pun ceritalah benda apa yang dah jadi pada aku.

Dia tanya, “Encik dah transfer ke?” Aku cakap tak. Dia cakap, “Alhamdulillah, tu semua scam encik.” Berpeluh kejap aku.

Bersyukur sangat Allah masih lagi memelihara aku daripada terkena tipu semalam. Aku rasa macam kena pukau pun ada. Modus operandi mereka memang sangat licik.

Yang pada awalnya kata ada orang guna kad kredit RHB atas nama aku itu semua tipu saja. Dah tak pasal-pasal semalam juga aku block semua debit/credit card aku dan buat replacement baru.

Buat sudara-mara ku; sahabat-handai ku, rakan-rakan FB atau sesiapa saja, hati-hatilah dengan sindiket ini. Licik sangat.


‘Tanpa Mereka Mungkin Nyawa Saya Sudah Melayang’ – Jurulatih Maraton Negara Hargai Bantuan ATM

“Nyawa saya seolah-olah berada di hujung tanduk ketika menyelamatkan diri di atas bumbung sebuah lori.

“Mungkin, mungkin tanpa bantuan bot penyelamat Angkatan Tentera Malaysia (ATM), Sabtu lalu, nyawa saya sudah melayang,” kata seorang mangsa banjir, P Sidamparam, 60.

Menetap di Taman Sri Muda, Seksyen 25, Shah Alam, beliau yang juga jurulatih maraton negara, berkata ketika kejadian pada Sabtu lalu itu, beliau cuba membawa keluar keretanya ke kawasan bengkel lori berdekataan sebelum terperangkap dalam air yang sudah memenuhi hingga ke paras tempat duduk.

Bimbangkan keselamatan diri kerana air semakin tinggi selepas tujuh jam terperangkap, Sidamparam, yang juga bekas pelari marathon negara menaiki bumbung lori di bengkel itu dan kemudiannya menghantar lokasi menerusi aplikasi WhatsApp kepada anaknya pada jam kira-kira 6 pagi untuk mendapatkan bantuan.

“Bot penyelamat ATM tiba pada jam kira-kira 12 tengah hari dan saya amat bersyukur kerana jika mereka lambat tiba, mungkin saya tiada di sini, kata Sidamparam.

Beliau turut menyatakan penghargaan buat buat pasukan penyelamat bomba dan pertubuhan bukan kerajaan (NGO) yang banyak membantunya dan penduduk di Taman Sri Muda kerana tanpa bantuan dan komitmen mereka mungkin lebih ramai mangsa kehilangan nyawa.

Pada masa sama, Sidamparam, yang juga pesara polis berkata, dalam keadaan tanpa dijangka ini, semua pihak tidak boleh menuding jari menyalahkan mana-mana agensi kerana mereka sudah melakukan yang terbaik dan mahu menyelamatkan sebanyak mungkin mangsa secepat mungkin.

Akibat bencana itu, banyak barangan kesayangannya khususnya pingat dan surat watikah atas perkhidmatannya sebagai pegawai polis dan pencapaiannya sebagai atlet, turut musnah.

Katanya, antara ‘barangan’ kesayangannya yang hanyut dibawa arus deras ialah Pingat Jasa Pahlawan Negaran dan Kesatria Mangku Negara.

“Saya menganggarkan kerugian adalah sekitar RM80,000, namun bencana banjir ini juga memberikan hikmah di sebaliknya apabila ramai pihak tampil ke depan untuk membantu dan meluahkan simpati mereka,” katanya.

Sidamparam berkata, walaupun hampir seminggu kejadian banjir, beliau masih tidak menang tangan menerima pelbagai bantuan, termasuk daripada agensi kerajaan.

A post shared by MAJLIS KESELAMATAN NEGARA (@mkn_rasmi)

Sementara itu, pekerja swasta, Wan Nor Rahman Wan Mustafa, 41, yang datang dari Johor bagi melawat keluarganya di Shah Alam tidak mungkin dapat melupakan kenangan melihat bot penyelamat bomba membawa ibu mentua, adik dan anak saudaranya yang berusia 11 bulan daripada terkandas di rumah dua tingkat di Taman Sri Muda.

Beliau bersama ahli keluarga lain menginap di inap desa di Taman Sri Muda pada Sabtu lalu sebelum dimaklumkan oleh penduduk taman berhubung kemungkinan banjir. Beliau berkata pada hari tersebut, hujan tidak begitu lebat tetapi air mula naik di tingkat bawah.

“Ketika terkandas di bahagian tingkat dua itu, saya dapat melihat bot penyelamat bomba dan Angkatan Tentera Malaysia (ATM) datang mengambil penduduk taman.

“Ketika itu, saya meminta mereka untuk menyelamatkan ibu mentua saya yang berusia 64 tahun dan bayi sebelum menunggu bantuan seterusnya tiba,” katanya.

A post shared by ismailsabri60 (@ismailsabri60)

Perdana Menteri, Datuk Seri Ismail Sabri Yaakob, sebelum ini mengumumkan peruntukan awal berjumlah RM100 juta bagi membaiki kerosakan kediaman dan infrastruktur akibat banjir.

Kerajaan juga bersetuju memberikan sumbangan RM1,000 kepada setiap ketua isi rumah yang terjejas akibat banjir di seluruh negara dengan bantuan itu dipercepatkan di seluruh negara.

Selain itu, Perdana Menteri turut mengumumkan cuti kecemasan kepada semua kakitangan awam yang terkesan akibat bencana banjir, manakala bagi kakitangan swasta, syarikat disarankan memberi pekerja cuti berbayar atau ‘paid leave’ dengan tidak menolak peruntukan cuti tahunan dan gaji mereka.

Ini pula luahan seorang anggota bomba yang pasrah keringat mereka membantu mangsa banjir tanpa henti dibalas cacian oleh netizen.

‘Menyelamat Tanpa Henti, Cacian Yang Kami Terima’- Luahan Hati Anggota Bomba Selepas Dikritik Hebat Netizen

‘Ini Mencuri Namanya’- Netizen Kecewa Lihat Segelintir Individu Ambil Kesempatan Terhadap Mydin Mart

Dahulunya Diketawakan, Cara Berkesan Keluarga Ini Selamatkan Kereta Daripada Banjir Kembali Tular


Tanpa Pelajaran Tinggi, Beliau Berjaya Bangunkan Padini Dan Vincci Hingga Terkenal

Bila dengar je jenama pakaian Padini dan kasut wanita Vincci, ramai yang ingat ia adalah jenama antarabangsa.

Namun tak ramai tahu, 2 jenama tersebut adalah milik dan hasil kerja keras anak tempatan, Yong Pang Chaun dan isterinya, Chong Chin Lin yang tak pernah masuk pun universiti!

Selepas tamat sekolah menengah, Pang Chaun terus merantau ke Singapura pada tahun 1971 untuk belajar selok belok berkaitan dengan dunia tekstil.

Selepas beberapa tahun dia kembali semula ke tanah air dan menghasilkan pakaian wanita dengan jenama Padini.

Isterinya yang dua tahun lebih muda, Chin Lin kebetulan datang dari keluarga yang turut sama menjalankan perniagaan pakaian. Chin Lin yang banyak membantu suaminya itu hingga sekarang.

Kemudian kakak Pang Chaun yang paling tua, menyertai perniagaan suami isteri tersebut. Yong Lai Wah sebelum itu adalah seorang pegawai di sebuah pusat membeli-belah.

Baca: 17 Perkara Saya Belajar Daripada Group CEO AirAsia X

Akhirnya dengan kapakaran Pang Chaun, isterinya Chin Lin dan kakaknya, Lai Wah, ketiga-tiganya merempuh onak duri dan dugaan dalam perniagaan sehinggalah sekarang apabila jenama Padini bukan saja terkenal di dalam negara, tetapi juga di luar negara.

Kejayaan mereka terus MELETUP apabila mereka mencipta jenama VINCCI, produk khusus bagi pasaran wanita merangkumi pakaian, kasut dan aksesori lain pada 1986.

Tak cukup dengan itu, mereka membangunkan pula pakaian jenama SEEDS, MIKI, PADINI AUTHENTICS dan lain-lain lagilah.

Siapa sangka semua jenama hebat itu adalah berasal dari Malaysia. Yang pasti, pengasas dan isterinya tak pernah masuk universiti tetapi kecekalan, keazaman dan kesungguhan telah membuktikan tiada yang mustahil untuk berjaya.

Baca: 11 Perkara Tentang Pengasas IKEA Yang Membuatkan Dia Menjadi Billionaire


Tanpa Sedar Kita Jalani Kehidupan Seperti Sebuah Robot

Kita bangun pagi, siapkan diri, berpakaian kemas, keluar ke tempat kerja/belajar, di tempat kerja/belajar, balik ke rumah, bersihkan diri, makan, rehat dan tidur. Apabila ada kesempatan masa, keluar berhibur, bersukan atau membeli-belah. Keesokkannya rutin yang sama diulang-ulang. Sampai satu tahap kita rasa kekosongan di dalam diri. Hati mula tertanya-tanya apakah lagi kurangnya dengan hidup ini sedangkan sudah miliki semua yang diperlukan. Hati rasa kosong, hidup rasa kosong seperti sebuah robot.

Sinopsis video di channel Youtube Quyyum:

Mengisahkan kehidupan seorang manusia biasa yang tidak tahu matlamat sebenar kehidupan. Setiap hari bangun pagi, selak langsir, sarapan, berjalan ke universiti, hadiri kuliyyah, siapkan assignment, dan pulang. Kitaran hidup seperti ini dinamakan kitaran hidup robot. Suatu hari seorang sahabat menasihatinya. Menerangkan tentang tujuan dan matlamat hidup manusia. Sang sahabat juga berkongsi beberapa ayat Al-Quran yang awesome disamping memberitahu kepentingan tarbiyah kepadanya.


Tanpa Subsidi Minyak. Ini Yang Berlaku Di Australia

Rata-rata rakyat Malaysia marah apabila kerajaan mengumumkan penarikan subsidi minyak. Tetapi kemarahan sedikit reda bilamana penarikan subsidi tersebut disertakan dengan penurunan harga minyak.

Memandangkan harga minyak telah diapungkan mengikut pasaran dunia, maka terdapat banyak spekulasi tentang ketulusan kerajaan dalam penentuan harga. Ada yang setuju dan ada yang tidak terhadap spekulasi tersebut.

Kami disini tidak berminat untuk bercerita tentang politik apatah lagi memihak kepada mana-mana parti politik. Kami hanya ingin berkongsi penulisan seorang pengguna Facebook bernama Abu A’aff Al-Aajily yang menulis tentang perbezaan di Australia tanpa subsidi minyak.

Dari penulisan beliau, kami dapat simpulkan bahawa tanpa subsidi banyak pengajaran yang boleh diambil apabila melihat dari sudut positif.

Patutlah tiada subsidi minyak di Australia… Mereka ada banyak pilihan:

Tak termasuk dalam gambar, ada satu lagi kelas minyak E10 – petrol dicampur ethanol sebanyak 10%. Itu untuk golongan terlajak miskin (contohnya rakyat Malaysia yg tak mampu melancong ke Australia)

Ingatkah anda, satu masa dulu Petronas terpaksa belanja jutaan ringgit untuk tampalkan logo stesen minyak mereka yang seakan-akan logo sebuah parti politik lawan?

Adakah perbelanjaan jutaan ringgit terpaksa dibuat sekali lagi bagi menambahkan panel yang mempamerkan harga minyak semasa?

Di Australia, harga minyak berubah-ubah hampir setiap hari, malah harga minyak di dua buah stesen minyak bersebelahan juga berbeza-beza. Stesen minyak yang dikuasai syarikat hypermarket tempatan akan menawarkan diskaun 4 sen jika doket resit membeli belah dipamerkan (bagi pembelian melebihi AUD $30)

Hairan, walaupun tiada subsidi minyak saya lihat tiada orang pakai motor kapcai di Australia selain posmen.

Jika di negara kita, harga barang sentiasa naik, lain pula halnya di Australia. Harga barang semakin menurun. 4 tahun lalu, harga roti ini ialah AUD $1.20 sebuku. Kira-kira dua tahun lalu, harganya turun AUD $1 sebuku.

Dalam lawatan kali ini, saya dapati harganya turun lagi AUD $0.85 sebuku. Ini hanyalah satu contoh barangan di samping pelbagai lagi barangan lain yang juga semakin turun harganya. Mungkin inilah manfaatnya apabila tiada subsidi minyak di Australia.

Semoga harga roti di Malaysia juga akan menurun dalam tempoh 2 tahun selepas subsidi minyak dimansuhkan.

Oh, seblum saya lupa, harga-harga yang diaebutkan di atas adalah termasuk cukai GST sebanyak 10%. Malaysia mengambil langkah tepat menuju negara maju dgn memperkenalkan cukai GST bermula April 2015, malah lebih murah berbanding Australia. Tentu ekonomi Malaysia akan bertambah baik.


Inilah Billionair Melayu ‘Low Profile’ Yang Miliki 4 Jet Dan 40 Helikopter

Tan Sri Syed Azman Syed Ibrahim. Bilionair Melayu ‘low profile‘ yang memiliki 4 jet eksekutif, lebih 40 buah helikopter!

Beliau asalnya adalah seorang pegawai perisikan tentera yang berkhidmat selama 13 tahun dalam ATM hingga memperoleh pangkat Mejar. Pada tahun 1993, setelah berhenti dari tentera, beliau dan isteri memulakan perniagaan kereta terpakai.

Anak jati Sungai Petani, Kedah ini kemudiannya mula berulang-alik ke London untuk membeli kereta terpakai sebelum menjualnya di Malaysia. Masa tu beliau tidak memiliki AP namun dia berkongsi AP dengan rakan-rakan yang memiliki permit tersebut.

Baca: Ramai Tidak Tahu Rangkaian Hotel Holiday Villa Dibangunkan Oleh Anak Melayu

Lama kelamaan beliau berjaya juga memiliki AP dari kerajaan dan perniagaan keretanya semakin menjadi sebutan.

Kemudian kerajaan mengambil keputusan memberhentikan pemberian AP terbuka dan hanya menawarkan franchise AP.

Untuk mendapatkan franchise AP, Syed Azman perlu dilantik oleh syarikat kereta asing sebagai pengedar kemudian barulah permit itu dianugerahkan kepadanya.

Nasib menyebelahinya apabila beliau berjaya mendapatkan kepercayaan daripada Honda untuk melantiknya sebagai pengedar beberapa jenis kereta tersebut di Malaysia antaranya Honda Jazz.

Kemudian Syed Azman mendapat hak untuk mengedar pula Chevrolet dan Suzuki.

Dalam satu temubual dengan akhbar The Star tak lama dulu, Syed Azman berkata, selama menjalankan urusan perniagaan, beliau bosan kerana masanya banyak habis di jalan lalu rakannya mencadangkan beliau membeli helikopter saja untuk ke sana dan ke sini.

Pada tahun 2003, beliau membeli sebuah helikopter dengan harga US$1.5 juta bagi kegunaan hariannya. Bila heli itu tidak digunakannya, beliau sewakan saja pada mereka yang berminat.

Ketika itulah beliau sedar yang permintaan untuk helikopter ini tinggi di Malaysia. 5 tahun kemudian, beliau berjaya mendapatkan kontrak pertama untuk menyediakan perkhidmatan helikopter untuk membawa pekerja sektor minyak dan gas ke pelantar.

Dan hari ini, pemilik Weststar Aviation Services Sdn Bhd (WAS) itu memiliki lebih 40 buah helikopter, 4 buah jet persendirian dan beliau juga memiliki kontrak bernilai RM8 billion bagi membawa pekerja pelantar minyak hingga menjadikannya antara lelaki Melayu terkaya di Malaysia ketika ini.

Ini belum campur perniagaan peluru berpandu, peralatan pertahanan, hartanah, kenderaan, pembinaan etc.

Walaupun harta dan asetnya mencecah bilion ringgit, Syed Azman enggan menyatakan jumlahnya. Beliau hanya menjawab: “Saya tak boleh beritahu jumlah harta saya, mak saya tak suka”.  Hehehe. Comel tak jawapan tu?

Baca lagi: 4 Kisah Wanita Sebelum Mereka Jadi Jutawan Dan Usahawan Berjaya Di Malaysia


Apa Yang Anda Perlu Tahu Tentang Tantrum Anak Kecil

Anak berusia 1.5 tahun ke 2.5 tahun akan mula memberontak, buang barang, merajuk dan protes.

Jika anak anda berkelakuan demikian, bukan bermaksud dia sudah menjadi degil atau kurang ajar. Anak sekecil ini, tidak akan kurang ajar. Dia sedang belajar untuk ekspres diri dia disebabkan dia berasa letih atau kecewa akan sesuatu.

Oleh itu jalan untuk membantu dia menjadi tenang:

2. Bisikkan anda sayang dia dan faham perasaan dia.

3. Baca ayat Quran dan A’uzubillah hi manasyaitan nir rajim, supaya syaitan tidak mengambil kesempatan kepadanya dan anda.

4. Tenangkan dia dengan kata-kata kasih dan anda pun perlu tenang.

5. Jangan sekali-kali marah dan menjerit atau memukulnya kononnya untuk mendisiplinkan dia. Ini hanya akan menjadikan dia anak yang pengecut atau yang suka memberontak.

Tantrum bermaksud kemarahan secara tiba-tiba.

Manakala “Temper Tantrum” ialah suatu luapan emosi yang meledak-ledak sehingga tiada kawalan diri. Temper Tantrum seringkali muncul pada anak usia 15 bulan sehingga 6 tahun.

Tantrum biasanya terjadi pada anak yang hiperaktif. Tantrum juga lebih mudah terjadi pada anak-anak yang dianggap “sulit”, dengan ciri-ciri sebagai berikut:

1. Kanak-kanak tidak cukup tidur.
2. Makan dan proses pembuangan najis tidak teratur.
3. Kekok dengan situasi baru atau orang yang dia tidak kenali.
4. Lambat beradaptasi terhadap perubahan.
5. Emosi tidak tenteram (sering negatif).
6. Mudah marah dan mudah menangis.
7. Sulit dialihkan perhatiannya.

Tantrum termanifestasi dalam berbagai perilaku. Berikut adalah beberapa contoh perilaku Tantrum, mengikut peringkat usia:

· Menangis
· Menggigit
· Memukul
· Menendang
· Menjerit
· Memekik-mekik
· Menghempaskan badan ke lantai
· Memukul-mukulkan tangannya
· Menahan nafas
· Menghentakkan kepala
· Melemparkan barang
· Menyangkung
· Memeluk tubuhnya

· Perilaku tersebut di atas
· Menghentakkan kaki
· Berteriak
· Meninju
· Membantingkan pintu
· Mengkritik
· Merengek

· Perilaku-perilaku tersebut di atas
· Memaki hamun orang lain atau ibubapanya
· Menyumpah
· Memukul adik-beradik atau kawan-kawannya
· Mengkritik diri sendiri
· Memecahkan barang dengan sengaja
· Mengancam
· Merungut
· Trauma atau fobia ke atas sesuatu yang menekan emosi anak.

Ada beberapa faktor yang menyebabkan terjadinya Tantrum. Diantaranya adalah seperti berikut:

1. Kehendak atau keinginan anak dihalang

Setelah tidak berhasil meminta sesuatu yang tetap pada keinginannya, maka si anak mudah saja melepaskan emosi tantrumnya yang bertujuan mendesak ibubapanya agar memenuhi impiannya.

2. Ketidakmampuan anak mengungkapkan dengan perkataan

Kanak-kanak bawah usia 4 tahun memiliki keterbatasan bahasa. Amat sukar sekali untuk mereka menterjemahkan keinginan mereka dalam bentuk bahasa yang mudah untuk kita fahami.

Oleh itu, kondisi mereka yang masih tidak betah telah menekan emosi mereka menjadi kecewa dan secara tidak langsung mewujudkan frustasi pada diri mereka dan disampaikan dengan sikap tantrum.

Kanak-kanak yang hiperaktif sudah biasa dengan pergerakan yang bebas tanpa kongkongan atau batasan.

Sekiranya, ibubapa cuba mengawal pergerakan atau hadkan kelakuannya menjadi sopan dan bertertib, maka ini mewujudkan stress pada diri si anak. Untuk anak melepaskan stress, maka wujudnya tantrum.

Sebagai contoh; anak hendak minum menggunakan gelas, ibu atau pengasuh tidak benarkan dan menggantikan dengan cawan plastik; si anak masih bertegas dengan keinginannya, maka telah wujud sifat amarah dalam dirinya dan untuk dia melepaskannya dia akan bersikap tantrum agar kehendaknya diperbolehkan.

Terlalu dimanjakan apabila semua keinginan dipenuhi dan tetiba ada keinginannya yang lain tidak diikutkan.

Asuhan yang tidak konsisten – tidak menerangkan yang mana baik dan yang mana buruk (tiada penjelasan diberikan). Apabila anak melakukan kesilapan dan secara tiba-tiba kita menegur dan menghukum, maka inilah komplikasi yang timbul dengan wujudnya tantrum.

Ibubapa bertelagah pendapat yang mana baik atau buruk untuk si anak.

5. Anak merasa penat, lapar atau dalam keadaan sakit.

Sama ada anak penat dengan bebanan tugasan sekolah, dan lain-lain atau kerana merasa tidak aman (insecure).

Anak diseksa atau pernah menyaksikan sesuatu yang ngeri atau diperkosa sejak kecil.

Trauma yang melanda dirinya menjadikan emosinya tak tenteram. Kanak-kanak mengharapkan perlindungan yang aman. Apabila itu terjadi, dia beranggapan bahawa ibubapa tidak memberikan kasih sayang atau keamanan yang diharapkan.

Maka dia akan tantrum untuk melepaskan tekanan yang melanda emosinya. Tantrum ini memakan masa untuk pulih dan akan terbawa sehingga dia dewasa.

Moga bermanfaat untuk kita menangani tantrum yang mungkin terjadi pada anak-anak kita. Sharing is caring.


Tanya Dahulu Sebelum Masuk Parkir, Tindakan Pemandu Honda Ini Dipuji Netizen

Baru-baru ini seorang pemandu Honda dipuji netizen apabila tindakannya bertanya mengenai ruangan parkir kosong kepada pemandu lain telah mencuri perhatian ramai.

Pada awal video berdurasi 36 saat itu, kelihatan kereta perakam video itu berhenti di kawasan parkir sebelum datang sebuah Honda BR-V memotong dari belakang untuk menunggu (sambil membuka lampu signal) sebuah Proton Saga keluar dari ruang kotak parkir.

Namun sebelum dia masuk ke dalam ruang kotak parkir yang kosong itu, lelaki itu keluar daripada keretanya dan menuju ke arah kereta belakang untuk bertanya sama ada pemandu itu berhenti kerana menunggu ‘ruang parkir’ di hadapan mereka.

Bagaimanapun pemandu kereta belakang dipercayai menyatakan dia tidak menunggu ruangan parkir itu, lalu lelaki yang memandu Honda itu kembali semula ke dalam keretanya dan terus meletakkan keretanya di dalam ruang tempat letak kereta tersebut.

Rata-rata ramai netizen yang menonton video pendek itu menyatakan pemandu itu satu dalam seribu kerana mempunyai akhlak budi pekerti yang tinggi sanggup turun daripada kereta untuk bertanya terlebih dahulu — tidak mahu ambil kesempatan ke atas orang lain.

Dalam pada itu, orang ramai juga berpendapat mungkin dia juga sedang dalam keadaan terburu-buru untuk pergi ke suatu tempat sekitar kawasan itu kerana kelihatan dia berlari-lari anak menuju semula ke arah keretanya selepas mendapat kepastian daripada pemandu di belakangnya.

Semoga ‘tindakan kecil’ pemandu Honda itu menjadi tauladan buat orang ramai yang boleh dicontohi pada masa akan datang.

* Ikuti VOCKET CAR CLUB melalui Facebook dan Instagram untuk ketahui perkembangan dan isu semasa automotif dari dalam dan luar negara.

Gara-gara gerai kena review dengan Khairulaming, peniaga nasi lemak ini tidak menang tangan terima sejumlah pelanggan lebih ramai daripada sebelumnya. Baca lebih lanjut melalui pautan di bawah.

‘Khairulaming Effect’, Pelanggan Beratur Panjang Mahu Rasa Nasi Lemak RM1.00 Bangsudu

Cara Lelaki Dan ‘Uncle’ Ini Selesaikan Kes Kemalangan Secara Profesional Dipuji Ramai

Risau Kain Jemuran Jiran Basah, Tindakan Pantas ‘Uncle’ Ini Selamatkan Ampaian Dipuji Netizen


‘Wajib Bertanyakan Halal’, Pengalaman Manis Saya Dengan Gerai Kecil Di Jepun

Minggu lepas saya sekeluarga berkunjung semula ke gerai tepi jalan yang kami temui sewaktu cuti ‘Golden Week’ yang lalu.

Pada asalnya, sejurus pertemuan kali pertama tempohari hati saya membuak ingin sangat kongsikan perbualan isteri dengan pemilik gerai tepi jalan ini.

Tapi hasrat saya ditahan isteri, kerana dia mahu pergi semula ke gerai itu untuk mendapatkan pengesahan. Isteri saya sangat risau jika maklumat yang bakal dikongsikan kurang tepat.

Maklumlah, saya hanya pandai melontarkan soalan. Isteri pula yang terpaksa menyusun dan memahami ayat dalam Bahasa Jepun.

Sepertimana yang pernah saya kongsikan sebelum ini. Sepanjang setahun lebih di Jepun, inilah kali pertama kami terlihat gerai kecil di tepi jalan.

Gerai berpayung dan turut menyediakan meja makan di luar sambil boleh minum kopi di tepi jalan besar merupakan suatu pemandangan yang agak asing di sini. Suasana seperti ini mengingatkan kami akan gerai menjual cendol, mee kari, laksa, pisang goreng dan pelbagai lagi yang dijual di tepi-tepi jalan tanahair.

Sewaktu kunjungan kali ke dua, seperti biasa kelihatan beberapa orang sedang beratur menunggu giliran mereka. Di Jepun, suasana beratur panjang boleh dikatakan lumrah buat mereka.

Sengaja kami menunggu gerai ini lengang agar soalan-soalan yang bakal ditanya nanti tidak menganggu operasi bisnes gerai ini.

Bila tiba giliran kami, lantas isteri saya bertanya:

“Sumimasen, shitsumon ga chotto arimasu kara oshiete itadakemasenka (Maaf, saya ada soalan nak tanya sikit. Boleh tolong beritahu).”

Sepanjang berada di sini, apa yang saya perhatikan tidak kiralah sama ada isteri mahupun anak-anak bertanya soalan. Biasanya, soalan-soalan tersebut akan dijawab dan disambut baik dengan senyuman manis yang sentiasa terukir dibibir para peniaga Jepun yang kami temui.

Seperti biasa, tanda angguk dengan ucapan ringkas “hait” respon peniaga tersebut menandakan isteri saya boleh teruskan dengan soalan yang berikutnya.

“Kono donatsu to maffin no zairyo wa doudesuka. Shokubutsu yurai kara desuka. Doubutsu yurai kara desuka (Donut, muffin dan lain-lain yang ada kat sini, bahan-bahannya dibuat daripada apa ya. Daripada sumber haiwan ke ataupun tumbuh-tumbuhan).”

“Zairyo desuka. Kona to bataa to satou desu. Doubutsu yurai hattenai deshita (Bahan-bahannya adalah tepung, ‘butter’ dan gula. Memang tiada bahan dari sumber haiwan)”, jawab peniaga ini.

“Wakarimashita. Watashitachi musurimu desukara, margerin toka, shotoningu toka, nyukazai toka wa, shokubutsu yuurai dattara daijoubu desu. Demo doubutsu yuurai kara, taberarenai. Arukoru mo damedesu (Ooo..saya dah faham. Oleh kerana kami orang Islam, bahan-bahan seperti marjerin, ‘shortening’, dan ’emulsifier’ yang boleh dimakan jika dari sumber tumbuh-tumbuhan. Jika daripada sumber haiwan tak boleh. Alkohol pun tak boleh)”, jelas isteri saya lagi.

“Soudesuka (Oh ye ke)”, tanda faham peniaga itu.

“Gomen ne, bataa wa gyunyu ga arimasu (Maaf ya ‘butter’ ini susu lembu”, sungguh-sungguh peniaga ini meminta maaf.

“Bataa to gyunyu wa daijoubu (‘Butter’ dan susu lembu tu boleh)”, jelas isteri saya.

“Sokka (Gitu ke)”, peniaga ini baru mengerti.

“Arukoru to doubutsu yuurai kara ja arimasen (memang tiada alkohol dan bahan daripada sumber haiwan)”, disahkan sekali lagi peniaga itu. Jelas tampak senyuman manis peniaga ini dengan gaya ‘angguk-angguk’ yang tidak lekang.

Sudah menjadi lumrah bagi mereka yang berada di luar negara akan merasai sedikit kesukaran dan keraguan untuk membeli bahan makanan halal pada peringkat awal. Di Jepun, kita memerlukan sedikit masa kerana bahasa dan tulisan yang sudah pastinya berbeza.

Namun, lama-kelamaan kita akan terbiasa dan lebih mudah jika kita boleh membaca, berkomunikasi dan menghafal beberapa tulisan Jepun sama ada dalam bentuk hiragana, katakana atau kanji.

Umumnya kebanyakan kandungan bahan makanan ditulis dalam bentuk kanji. Oleh demikian, jika kita dapat menghafal bentuk-bentuk kanji tersebut akan memudahkan kita mengetahui kandungan bahan makanan yang wajib dielakkan (Haram), yang boleh dimakan (Halal) dan juga bahan yang perlu kita berhati-hati (Syubhah) atau sebaiknya dielakkan jika kita ragu-ragu.

Ini bertepatan dengan maksud hadis daripada Abi’ Abdillah Annu’man bin Basyir RA telah berkata, saya telah mendengar Rasullulah SAW telah bersabda:

“Sesungguhnya sesuatu yang halal itu jelas dan yang haram juga jelas, dan diantara keduanya ada perkara yang syubhah (samar-samar) yang kebanyakan manusia tidak mengetahui. Maka barangsiapa yang menjaga dirinya dari perkara yang syubhah itu, maka ia telah membersihkan agama dan kehormatannya. Dan barangsiapa yang terjerumus dalam perkara syubhah, maka dia akan terjerumus dalam perkara yang diharamkan. Sebagaimana pengembala yang mengembalakan haiwan gembalaannya disekitar (ladang) yang dilarang untuk memasukinya, maka lambat-laun dia akan memasukinya. Ketahuilah bahawa setiap raja memiliki larangan dan larangan Allah adalah apa yang Dia haramkan. Ketahuilah bahawa dalam diri ini terdapat segumpal daging, jika ia baik maka baiklah seluruh tubuh ini dan jika ia buruk, maka buruklah seluruh tubuh. Ketahuilah bahawa ia adalah hati.” (HR Bukhari dan Muslim)

Oleh kerana gerai kecil ini menjual muffin dan donut yang dibuat di situ, maka sebaiknya untuk mengetahui status boleh dimakan atau tidak kami perlu bertanyakan terus dengan peniaga ini.

Peringkat awal lagi kami tertarik dengan gerai ini kerana dipaparkan maklumat menggunakan ‘butter’ 100%. Namun, masih perlu bertanya dan mendapatkan pengesahan daripada peniaga.

Biasanya para peniaga di Jepun sangat mesra. Mereka akan cuba sedaya-upaya menerangkan kepada kita tentang kandungan bahan-bahan yang mereka gunakan. Jika tidak jelas, mereka sendiri akan memohon maaf kerana tidak dapat menerangkan kepada kita.

Masih ingat satu peristiwa berkaitan satu menu baru yang kami ingin cuba di salah sebuah restoran di sini. Anak saya bertanyakan pelayan yang mengambil pesanan kami. Beliau tidak dapat menjawab soalan yang diberikan berkaitan kandungan bahan masakan yang digunakan. Lantas meminta kami tunggu sebentar. Rupa-rupanya beliau memanggil terus ‘chef’ yang bertanggungjawab di dapur. Terkejut kami dengan layanan sebegitu.

Bukan itu sahaja, anak sulung saya pernah juga menelefon sendiri syarikat pengeluar biskut hanya semata-mata inginkan pengesahan ’emulsifier’ yang digunakan pada biskut. Ini kerana anak-anak saya menerima omiyage (cenderahati) biskut yang diberikan salah seorang rakan nihonjin (orang Jepun) sewaktu berkunjung ke rumah kami.

Memanglah pada bungkusan tertera maklumat bahan-bahan. Namun, ada bahan-bahan yang tertera tidak dinyatakan sumbernya dengan jelas. Sebagai contoh, ada ‘margerin’ dan ‘shorterning’ yang mungkin dibuat daripada sumber-sumber tumbuhan atau haiwan. Hanya dengan menelefon pihak pengeluar sendiri kita akan mendapat maklumat yang jelas. Kebiasaannya, maklumat yang diberikan oleh mereka boleh dipercayai.

Peringkat awal dulu rasa malu juga untuk bertanyakan soalan. Setelah isteri dan anak-anak mulai fasih serta memahami bahasa Jepun, maka kami tidak lagi segan untuk bertanya. Lebih-lebih lagi dengan budaya peniaga Jepun yang berjiwa besar akan cuba membantu dan menerangkan kepada para pelanggan mereka meskipun kebanyakan mereka tidak tahu berbahasa Inggeris.

Kami sangat memahami bahawa mencari dan bertanyakan yang halal itu adalah wajib. Jika meragukan, kami lebih suka untuk meninggalkannya.

Berbalik kepada kisah gerai kecil tepi jalan ini. Setelah soalan-soalan kami dijawab dengan baik, kami bertambah yakin untuk menikmati beberapa muffin atau donut yang dijual.

Kali ini kami memilih untuk membeli ‘ichigo muffin’ (muffin strawberi) dan ‘kekusando muffin’ (muffin kacang hijau ditabur serbuk teh hijau) yang sangat menarik perhatian kami.

Apabila kami hendak pulang, peniaga tersebut begitu gembira sekali kerana kami sudi membeli di gerainya. Apabila nampak anak kami yang bongsu, lantas dia menghulurkan donut buat anak saya sebagai tanda persahabatan terjalin.

Sewaktu menerima donut itu lantas anak saya berkata:

“Watashi onee chang futari irunode mitsu morattemo iidesuka (saya ada dua orang kakak, nak dapat 3 (donut ini) boleh tak.”

Malunya apabila kami mendengar ayat ‘power’ anak bongsu saya yang terkenal dengan sikap selambanya dan petah berkata-kata. Untung kali ini anak saya menemui ‘peniaga kecil berjiwa besar’. Kami pulang tersenyum lebar bersama 3 donut coklat yang diberikan percuma.

Apa yang boleh saya katakan, pengalaman ini memberikan kefahaman kepada kami biarlah bisnes kita kecil, yang penting perlu berjiwa besar untuk memberikan yang terbaik.

Produk dan perkhidmatan yang terbaik daripada jiwa yang besar ini pastinya akan menjadi kenangan yang terindah buat para pelanggan.

Oleh itu, bagi mereka yang berbisnes usahlah malu berbisnes kecil, yang penting kita ada impian dan jiwa yang besar untuk merealisasikan impian kita agar menjadi kenyataan.

BACA: Kereta Murah RM5000, Diservis Baik Bak 5 Bintang Oleh Warganegara Jepun


Tanya Soalan ‘Bodoh’, Wartawan Ini Disindir Pengarah Avengers: Infinity War

Hujung minggu lalu, beberapa pelakon utama Avengers: Infinity War terbang ke Singapura untuk rangka promosi Avengers: Infinity War. Antara yang hadir ketika sidang media ini adalah Robert Downey Jr, Benedict Cumberbatch, Karen Gillan dan tuan pengarah, Joe Russo.

Sidang media ini dihadiri wartawan dari negara-negara Asia Tenggara yang lain dan seronoknya, wakil media yang hadir ke sidang media ini dapat menonton sebahagian filem Avengers: Infinity War jauh lebih awal!

Dan kemudian ada insan seperti Jill, wakil radio Singapura Kiss92. Mungkin selepas dapat melihat tayangan awal ini, beliau bertanya kepada team Avengers soalan yang sedikit sebanyak merupakan satu spoiler kepada Avengers: Infinity War.

Jill bertanya kepada Robert mengapa Iron Man masih menggunakan flip phone sedangkan Iron Man sudah mempunyai suit yang sangat moden dan hebat? Joe Russo menjawab, “Ianya telefon bimbit yang diberikan Captain Amerika kepada Tony Stark dalam filem Civil War. Jika anda peminat Marvel, anda pasti ingat tentang adegan tersebut.”

Straight to the face. Itulah yang akan berlaku jika seorang yang bukan peminat Marvel bertanyakan soalan ‘bodoh’ kepada tuan pengarah. Wajah Robert juga nampak terkejut ketika menerima soalan tersebut, mungkin tidak menyangka Jill akan bertanya soalan yang boleh dianggap ‘spoiler’ kepada peminat Avengers dalam dewan berkenaan yang mungkin tidak berpeluang untuk menonton tayangan awal Infinity War ini.

Pengajaran untuk semua adalah buat kajian dahulu sebelum anda bertanya soalan. Ada ramai lagi peminat setia Marvel di dalam dewan itu mahu bertanya soalan kepada team Avengers dan Jill sia-siakan peluang berkenaan. Steady Jill.


‘Taobao Store’ Terbesar Di Malaysia Bakal Dibuka Di Cheras

Sudah menjadi lumrah apabila membeli barangan secara atas talian atau online, anda tidak dapat merasa sendiri secara fizikal barangan yang dibeli sekaligus cenderung membuat pembelian yang tidak mencapai kriteria anda berikutan keadaan material atau saiz yang berbeza.

Bukan itu sahaja, pembelian barangan di negara luar seperti China juga mungkin memerlukan anda untuk menantikan barangan anda lebih lama sehingga dua atau tiga minggu sebelum sampai kepada anda.

Nampaknya masalah ini tidak lagi akan berulang apabila Alibaba bakal membuka Taobao Store, sebuah rangkaian kedai aneka barangan dari China di MyTOWN Shopping Centre, Cheras. Pembukaan rangkaian kedai fizikal ini juga sekaligus bakal menjadi yang terbesar di Malaysia dengan keluasan 5,000 kaki persegi.

Menawarkan seleksi barangan, pengalaman pembelian anda pastinya akan lebih berbeza dimana anda berpeluang memaparkan barangan yang diingini di aplikasi Taobao, seterusnya para pelayan akan membantu anda mendapatkan barangan tersebut buat anda.

Setakat ini masih belum dipastikan tarikh rasmi bagi pembukaan Taobao Store ini, walau bagaimanapun kedai ini dijangka bakal dirasmikan seawal bulan ini. Apa tunggu lagi? Inilah masanya untuk anda dapatkan barangan yang sering anda lihat di atas talian dengan lebih mudah secara fizikal.

Tahukah anda, bersempena dengan jualan 11.11 baru-baru ini, Alibaba sekali berjaya memecah rekod penjualan tertinggi dalam 24 jam dengan perolehan sebanyak RM158.37 bilion.

Alibaba Peroleh RM158.37 Bilion Sempena 24 Jam Jualan 11.11

Durian Musang King Dari Malaysia Sudah Mula Dijual Di Rangkaian Kedai Alibaba China


Aku Kacak, Namun Aku Sukar Dapat Kekasih Hati

Pelik tapi benar, orang yang kacak juga sukar mencari kekasih hati. Mungkin anda pernah dengar persoalan ini:

“Acap, aku boleh dikatakan sebagai kacak tapi kenapa aku susah untuk mendapat kekasih? Aku sangat tidak faham apabila lelaki hodoh mampu dapat kekasih yang sangat ‘hot’ dan cantik. Tapi kenapa aku tidak?”

Wajah mampu membuatkan seseorang wanita itu tertarik kepada anda. Tetapi ciri itu bukanlah keutamaan bagi kaum wanita apabila mereka mahukan seorang lelaki di dalam hidup.

Diakui ada sebahagian wanita memilih lelaki yang sangat kacak untuk dijadikan kekasih mahupun suami dan wanita seperti ini akan menolak cinta dari lelaki yang tidak kacak dan tidak mencapai tahap piawaian yang ditetapkan mereka.

Tetapi golongan ini boleh dikatakan sebagai golongan minoriti.

Majoriti perempuan masa kini lebih berfikiran terbuka, yang mana mereka lebih cenderung menjalinkan hubungan dengan berbagai-bagai jenis lelaki dari segi rupa paras, status kewangan, ketinggian, berat dan sebagainya.

Mereka menganggap selagi lelaki itu mampu membuatkan mereka tertarik dan mabuk cinta kepadanya itu sudah memadai.

Kebanyakan wanita tidak memilih lelaki semata-mata kerana rupanya. Kebanyakan wanita lebih melihat kepada ciri dalaman lelaki yang lebih penting seperti keyakinan, kebolehan untuk membuatkan wanita ketawa, potensi untuk berjaya di dalam hidupnya, keupayaan untuk melayannya seperti seorang puteri dengan gaya maskulin lelaki itu dan dihormati haknya sebagai seorang wanita.

Jika anda memiliki ‘good looking’ atau berbadan ‘sado’ tetapi anda tidak mempunyai keperibadian seperti yang dimahukan oleh wanita, anda tetap akan ditolak.

Maksud saya keperibadian itu adalah seperti tidak terlalu peramah atau perbualan yang membosankan, terlalu baik terhadap wanita sehinggakan wanita merasakan mereka pula tidak layak untuk anda dan menganggap hubungan anda dan dia lebih kepada ‘friendzone’, bukan sebagai kekasih atau bakal suami.

Di dalam spesis burung merak, burung jantan akan mengembangkan ekornya untuk menunjukkan corak warna warninya dengan harapan burung betina akan memilihnya sebagai pasangan.

Bagi manusia pula, wanita akan berpakaian menarik dan memakai alat solek dengan harapan lelaki akan tertarik kepadanya.

Dan lelaki pula keliru dengan semua mesej iklan yang mereka lihat di kaca TV. Lelaki kacak itu digambarkan memiliki ‘6 packs’ dan memakai pakaian fesyen terkini. Penampilan seperti itu digambarkan menjadi pujaan dan idola wanita.

Sebenarnya, wanita suka kepada lelaki yang tidak berperwatakan seperti burung merak itu. Wanita tidak tertarik dengan lelaki yang cuba menggunakan rupa parasnya yang kacak untuk menarik perhatian wanita. Sebaliknya wanita suka lelaki yang menggunakan personaliti, tingkah laku dan kemahiran berkomunikasi yang baik sehingga wanita rasa selesa disisi dalam setiap keadaan.

Jika anda mampu untuk menarik seorang wanita dengan perkara-perkara tersebut, kebanyakan wanita (bukan semua) akan terlupa bahawa anda adalah lelaki tidak kacak tetapi kelihatan seperti model lelaki yang sempurna di hatinya.

Fakta pelik mengenai tarikan lelaki terhadap wanita

Apabila lelaki berjaya menarik perhatian seorang wanita dengan cara menampilkan keyakinan diri, gaya percakapan yang menarik, humor, berbakat istimewa atau kemahiran, dan lain-lain, ia mampu buat wanita itu melupakan tanggapan awal terhadap lelaki itu.

Jika lelaki itu hodoh atau sebelum ini tidak menarik baginya, wanita itu akan menerima lelaki itu seadanya apabila lelaki itu memiliki ciri-ciri yang diingini seperti comel, seksi, menarik, dan memikat.

Jika sebelum ini lelaki itu mempunyai berat badan berlebihan (gemuk), mempunyai jurang antara gigi, pendek, botak atau dari bangsa yang anda fikir tidak menarik, selepas mengenali dengan lebih dekat, wanita akan mula mencari perkara yang menarik mengenai lelaki itu.

Justeru itu, sangat malang bagi lelaki kacak yang tidak memahami makna tarikan sebenar. Kegagalan lelaki kacak menyebabkan wanita jatuh hati kepada lelaki yang dikategorikan sebagai hodoh atau tidak mempunyai rupa. Ini boleh terjadi apabila lelaki golongan ini pandai memanipulasikan kualiti diri mereka walaupun mereka tidak mempunyai rupa yang kacak.

Baca: 7 Cara Buat Wanita Jatuh Cinta, Walaupun Anda Bukan Lelaki Idaman Malaya

Fakta tarikan ini adalah sangat sukar untuk diterima oleh lelaki kacak di seluruh dunia termasuklah saya sendiri tetapi kita haruslah akui bahawa ia adalah realiti sebenar yang sedang berlaku setiap hari di sekeliling dan di depan mata kita.

Orang boleh berkata apa sahaja yang mereka mahu tetapi realitinya adalah wanita sangat unik dan mereka tertarik kepada anda daripada pelbagai segi, bukan kerana rupa dan wang semata-mata.

Kebanyakan lelaki gagal untuk memikat wanita cantik kerana mereka mendekati dan memikat wanita dengan cara yang salah kerana wanita cantik juga sama seperti wanita-wanita lain.

Ini ciri-ciri lelaki idaman Mira Filzah:


Tapak Ikonik Sia Boey, Pulau Pinang Bakal Berwajah Baru

Pulau Pinang sinonim dengan syurga makanan. Selain daripada syurga makanan, apa yang terlintas di minda anda? Pastinya tapak warisan, bukan? Terdapat budaya dan warisan yang masih kita boleh lihat jika berkunjung ke Pulau Pinang.

Untuk pengetahuan anda, tapak Pasar Sia Boey pernah menjadi pusat pelabuhan perdagangan yang terkenal suatu ketika dahulu dan mempunyai kepentingan yang amat bermakna kepada penduduk Pulau Pinang.

Justeru itu, projek pemeliharaan dan rejuvenasi Pasar Sia Boey giat dijalankan sejak tahun lepas. Projek ini diketuai oleh Penang Development Corporation (PDC) bersama George Town World Heritage Incorporated (GTWHI).

Kini, projek tersebut telah memasuki fasa kedua dan pastinya projek pemeliharaan dan rejuvenasi ini akan memberi manfaat kepada masyarakat sekitar. Bukan sahaja dapat mengekalkan sejarah yang ada, tetapi dapat juga menarik pelancong ke sana.

Bagi fasa kedua, ia akan memelihara dua rumah kedai di Jalan Majalah untuk dijadikan ruang untuk kemudahan awam seperti tandas, bilik mandi, bilik tukar pakaian dan banyak lagi serta ruang untuk program arkeologi.

Selepas fasa kedua, fasa ketiga akan mula dijalankan, di mana pemulihan dan penggunaan semula 22 rumah kedai dan menggunakan beberapa bangunan untuk memaparkan artifak-artifak di Galeri Prangin Archaeological sebagai program pendidikan dan penjagaan awam.

Malah, tapak ini akan juga dirancang akan dinaiktaraf sebagai hab pengangkutan, kawasan hijau, serta pusat kesenian dan kebudayaan untuk komuniti tempatan. Pastinya setelah proses pemeliharaan dan rejuvenasi selesai dapat menarik ramai pelancong dan ini merupakan satu usaha yang baik.

Diharap projek ini akan berjalan lancar dan dapat mengekalkan sejarah dan budaya untuk ditunjukkan kepada generasi akan datang. Jika tidak bermula sekarang, pasti tinggalan budaya dan warisan terdahulu akan hilang ditelan zaman.


Tapak Peleburan Besi Sungai Batu, Bukti Kehebatan Tamadun Melayu Zaman Dahulu

Kami belanja anda gambar-gambar yang sempat kami rakam semasa kunjungan kami ke Festival Kedah Tua di Tapak Arkeologi Sungai Batu, Kedah pada Mei 2016.

Dalam festival ini kami saksikan sendiri bukti peninggalan tamadun hebat bangsa Melayu yang tertua di Asia Tenggara dan antara yang tertua di dunia!

Mercu tanda Tapak Arkeologi Sungai Batu.

Papan tanda di pintu masuk tapak kompleks peleburan besi.

Tapak peleburan besi terbahagi kepada beberapa kompleks. Ini salah satu daripadanya.

Zoom dan lihat sendiri perbandingan masa antara peradaban tamadun Sungai Batu dengan peradaban utama dunia lain. Anda akan sedar betapa hebatnya tamadun Melayu!

Kompleks yang paling mendapat perhatian, tapak ritual agama. Di atas itu ialah cermin yang diletak bagi menunjukkan kepada pengunjung (secara refleksi) bulatan di tengah-tengah bangunan ritual agama.

Antara tapak yang diekskavasi. Ditemui ribuan tuyere (lubang angin bagi relau peleburan besi). Ini membuktikan betapa mega dan rancaknya industri peleburan besi bertaraf dunia yang dijalankan di sini oleh bangsa Melayu.

Relau peleburan besi yang dibawa khas dari Jeniang, Kedah. Lebih kurang sebesar 3 pemeluk dan 4 kaki tinggi.

Demontrasi pelaburan besi menggunakan replika relau.

Replika relau peleburan besi. Ia kecil berbanding saiz asal.

Sesi penerangan proses peleburan besi oleh petugas tapak. Ditunjukkan sampel bijih besi, tahi besi dan lain-lain.

Tapak sungai kuno. Di sinilah tertanamnya kapal purba yang berjaya diimbas oleh pasukan Prof. Dr Mokhtar Saidin.

Acara amali proses ekskavasi oleh pengunjung. Wajib cuba!

Penerangan berkenaan alatan dan kaedah geofizik untuk explorasi tapak yang berpotensi terdapat tinggalan artifak. Ini kaedah ‘karan bumi’ (bahasa pasar orang awam).

Kaedah ‘mesin scanner’ (mesin pengimbas).


Gambar Sebelum Dan Selepas Gempa Bumi Di Tapak Warisan Sejarah UNESCO Di Nepal

Dunia baru saja dikejutkan dengan gempa bumi sekuat 7.8 pada skala richter yang berlaku di Nepal pada sabtu yang lalu. Kesan dari gempa ini sememangnya dahsyat dan setakat ini telah mengorbankan lebih 2500 nyawa yang terdiri dari warga tempatan dan para pendaki dari negara luar. Menurut rekod ini adalah gempa bumi terburuk yang pernah dicatatkan berlaku di Nepal.

Kami bawakan gambar-gambar sebelum gempa berlaku dan kesan kemusnahan selepas gempa bumi ini untuk anda nilaikan sendiri betapa dahsyatnya hentaman gempa bumi di negara yang terkenal dengan Gunung Everest ini.

1. Menara Dharahara – dikenali juga dengan nama Bhimsen Tower merupakan menara setinggi 9 tingkat yang dibina pada tahun 1832 atas permintaan Ratu dan telah dirasmikan oleh Perdana Menteri Nepal ketika itu – Bjimsen Thapa. Di bawah adalah gambar menara yang tersergam indah sebelum gempa bumi berlaku.

Kebanyakan mangsa yang terselamat mengalami kecederaan di badan dan di kepala. Disebabkan cuaca buruk, ramai di kalangan mangsa gempa bumi cuba mendapatkan perlindungan di hospital kerana telah kehilangan tempat tinggal. Ini menjadikan suasana di hospital semakin kelam kabut – Samantha Hawley, Wartawan ABC

Menara ini tumbang sewaktu gempa berlaku dan merupakan salah satu dari tapak warisan sejarah UNESCO di Kathmandu, Nepal. Sehingga sabtu lepas, dibimbangi beratus mangsa masih terperangkap di bawah runtuhan bangunan.

2. Kathmandu Durbar Square – tapak warisan sejarah UNESCO yang sering menjadi tumpuan pelancong ini juga terjejas teruk kerana gempa bumi kali ini. Ia telah dibina pada tahun 1690. Berikut gambar sebelum gempa bumi.

Orang ramai menjerit dan saya turut berlari menyelamatkan diri bersama mereka apabila bangunan di sekeliling mula runtuh debu mula berterbangan di udara – Siobhan Heanue, Wartawan ABC

Kami menyaksikan kemusnahan yang teruk. Hospital terpaksa dikosongkan dan semua pesakit ditempatkan di luar bangunan. Rumah dan bangunan runtuh, jalan raya merekah besar – Caritas Australia program coordinator untuk Nepal Eleanor Trinchera

3. Gempa bumi kali ini juga turut memusnahkan Patan Dubar Square, lokasi  yang menempatkan banyak bangunan dan monumen bersejarah Nepal antaranya kuil pagoda dan istana purba.

Patan Dubar Square merupakan satu lagi tapak warisan sejarah UNESCO yang terdapat di Kathmandu, Nepal. Di bawah adalah kerosakan yang berlaku akibat gempa bumi.

Suasana tragik menyelubungi apabila semakin banyak mayat mangsa dikeluarkan dari runtuhan bangunan. Hubungan telekomunikasi terputus di kebanyakan tempat dan bantuan juga sukar disalurkan kepada mangsa kerana jalan perhubungan yang rosak dan bangunan runtuh yang menghalang laluan – kenyataan dikeluarkan oleh Persatuan Bulan Sabit Merah Australia

Sehingga kini usaha menyelamat masih dijalankan di lokasi kejadian. Kami doakan rakyat Malaysia yang berada ni sana sentiasa dalam keadaan baik dan dapat kembali semula dengan selamat.

LIKE dan FOLLOW Vocket di Facebook serta Instagram


Malaysia Bakal Rugi Besar Di Masa Depan Jika Tapak Warisan Sejarah Ini Diranapkan

Nota Editor: Perkongsian ini telah dipaparkan di Facebook Page The Patriots dan telah dibenarkan untuk dikongsikan semula di Vocket oleh admin page ini. Sesungguhnya sejarah itu dapat memberi banyak pengajaran dan peringatan. Malahan melalui bukti peninggalan sejarah yang pernah gemilang ia dapat menaikkan keyakinan dan jati diri anak bangsa di masa depan.

Berkenaan Isu yang sedang panas diperkatakan sekarang iaitu isu Tapak Arkeologi Sungai Batu yang katanya mungkin akan ditutup untuk projek pembangunan, saya melihat hal ini adalah satu kerugian yang sangat besar kepada Bangsa dan Negara kita.

Jika desas-desus itu benar bermakna kita bangsa Melayu dan Malaysia umumnya bakal kehilangan satu heritage atau warisan yang sangat tua dan satu sumber ekonomi dan pendidikan kepada masyarakat.

Jika pihak-pihak yang terbabit mempunyai pemikiran yang lebih terkehadapan mereka sepatutnya memulihara dan membiarkan pihak Universiti tempatan dan Ahli-ahli Arkeologi menjalankan kajian berterusan di kawasan tersebut tanpa sebarang halangan. Ketepikanlah soal keuntungan dan birokrasi buat sementara waktu kalau tidak buat selama-lamanya pun.

Saya melihat tapak tersebut serta tapak Arkeologi dan bersejarah yang lain di seluruh Malaysia ini sangat berpotensi untuk aktiviti Heritage Tourism atau pelancongan warisan. Pelancongan warisan memberikan banyak kelebihan kepada masyarakat dan Negara.

Kita ambil contoh di negara maju seperti Amerika. Mengikut kenyataan Travel industry Assocoation of America (TIA), Heritage tourism menyumbang sebanyak 15% daripada dapatan dalam Industri pelancongan di Amerika.

Di sana pelancongan warisan telah berjaya menyumbangkan sebanyak $ 584.3 juta dolar setahun kepada ekonomi mereka dan memberikan peluang kerja kepada lebih daripada 7 juta rakyatnya.

Di Peru yang kita tahu memang sangat kaya dengan tinggalan tapak-tapak kota kuno Tamadun Inca yang gah dan hebat seperti Kota Cuzco dan Machu Pichu juga dijadikan sebagai pusat tumpuan Pelancongan Warisan oleh pihak kerajaannya.

Dalam setahun lebih kurang 400 000 pelancong dari dalam dan luar Negara melawat tapak-tapak bersejarah tersebut dan hal ini memberikan pulangan yang sangat lumayan kepada kerajaan mereka serta memberikan banyak peluang pekerjaan kepada rakyat tempatan yang miskin disana.

Begitu juga dengan di Negara Mesir. Mesir adalah salah sebuah negara yang mempunyai tapak-tapak Arkeologi yang paling banyak dan paling mengagumkan di dunia.

Para pengembara dan ahli-ahli Arkeologi dunia sejak kurun ke 19 lagi berpusu-pusu ke Mesir bagi membongkar khazanah purba yang terdapat di negeri bertuah tersebut.

Tapak-tapak bersejarah seperti di Piramid Giza, pemakaman Raja atau Firaun Mesir kuno serta kuil-kuil maha besar yang terdapat di sepanjang tebing Sungai Nil telah menarik minat pelancong dari seluruh dunia untuk bertandang.

Laporan daripada sebuah majalah travel Huffington Posts menyebut bahawa pelancongan ke tapak-tapak bersejarah ini telah menyumbangkan sebanyak 11% daripada keseluruhan ekonomi Mesir dan membuka peluang pekerjaan yang sangat besar kepada rakyatnya.

Kalau mahu disebut semua, maka sangat banyak lagi negara-negara di dunia ini yang memulihara kawasan-kawasan tapak sejarah dan Arkeologi untuk tujuan pelancongan.

Sebut sahaja Jordan dengan tapak Petranya, China dengan Great Wallnya, India dengan Taj Mahal, Ganggaikonda Cholapuram serta Istana-Istana Gah Maharaja Mogul. Di Itali kawasan Bandar purba Rom dipulihara dan menjadi tarikan pelancong utama disana terutama di Coliseum.

Di Pakistan dengan tapak kota purba Lembah Indus seperti di Mohenjo Daro dan Harappa. Di England dekat Stonehenge dan di Greece dengan Acropolis dan tinggalan kuil lain di Bandar Athens.

Malah kita tak perlu lihat jauh-jauh. Tengok sahaja di Negara jiran kita Vietnam yang masih lagi memulihara warisan tamadun Champa dengan menara-menara kolongnya yang gah mencanak.

Di Thailand jiran sebelah kita, mereka juga memulihara tapak-tapak Arkeologi dan kota-kota lama seperti di Ayuthia dan tak Arkeologi di Ban Chiang, malah dekat dengan sempadan di Yarang Patani mereka masih lagi memulihara tinggalan-tinggalan kerajaan Melayu Patani kuno berupa kuil dan tinggalan kota di situ.

Dan mana boleh tidak kita lihat negeri seberang kita yang bagaikan adik beradik iaitu Indonesia. Malu rasanya kalau kita bersikap acuh tak acuh dalam memulihara tapak-tapak warisan sejarah di Negara ini kerana di Indonesia tapak-tapak warisan sejarah mereka sangat gah berdiri sama tinggi dan sama terkenal dengan tapak-tapak warisan dunia yang lain.

Lihat sahajalah Borobudur, Candi di Muara Takus, dan Perambanan serta beratus-ratus lagi tapak arkeologi dan sejarah yang dipulihara dengan baik dan dijadikan tarikan pelancong oleh pihak berkuasa mereka. Tidak malukah kita?

Lihat sahaja Kemboja dengan Kota Angkornya serta beratus buah kuil dan Istana sehinggakan mereka sanggup berbalah dengan Thailand untuk mendapatkan Istana Preah Vihear.

Setiap tahun ada berpuluh-puluh ribu orang dari dalam dan luar negara melawat tapak bersejarah tersebut dan ianya memberikan pulangan yang lumayan kepada Negara mereka dalam aspek ekonomi pelancongan.

Persoalannya mengapa tidak kita? Mengapa hanya Bandar Melaka dan George Town Pulau Pinang sahaja yang harus dipulihara dan diiktiraf? Mengapa tidak Sungai Batu dan tapak-tapak baru disekitar situ?

Mengapa tapak tamadun yang begitu hebat dan antara yang paling tua yang pernah dijumpai di Semenanjung setakat ini mahu dipunggar dan dibangunkan diatasnya? Sayang seribu kali sayang jika perkara ini benar-benar terjadi. Satu kerugian besar kepada Negara dan bangsa kita samaada dari aspek ekonomi mahupun pendidikan.

Tapak tamadun Kedah Tua di Sungai Batu itu bukan sekecil tempat yang digali sekarang itu sahaja, tetapi ianya lebih dari itu. Hasil daripada satellite remote sensing memperlihatkan gambaran kota yang sangat besar dengan pelbagai jenis bangunan yang masih tertibus berkaki-kaki di bawah tanah. IANYA SANGAT LUAS para pembaca sekalian!

Masih terlalu banyak lagi tinggalan jeti, kuil, relau besi, masjid, tembok kota, istana, bangunan pentadbiran, candi dan serta kapal-kapal yang terbenam di seluruh tapak tersebut serta tapak-tapak dikawasan sekitarnya

Kepada pihak yang berkenaan, jika benar desas-desus itu maka anda memang seorang yang kejam. Tindakan anda ini bakal membunuh sejarah bangsa Melayu.

Jika benar tolonglah ketepikan dahulu soal keuntungan, renungkan lah dalam-dalam akan kesan yang bakal menimpa jika perkara ini tetap diteruskan.

Anak-anak Melayu sekarang tidak lagi mudah lupa. Anak-anak Melayu sekarang tidak lagi malas membaca sejarah. Jika roboh Sungai Batu maka anak-anak Melayu akan INGAT sampai bila-bila.

KAMI SAYANGKAN SEJARAH KAMI. TOLONGLAH SELAMATKAN SUNGAI BATU. Sekian, Wallah hu ‘lam.

Baca lagi: Penemuan Kapal Berusia 2000 Tahun Di Kedah Bukti Kerancakan Industri Besi Melayu Purba

LIKE dan FOLLOW Vocket di Facebook serta Instagram


TAPAUfest 2022: Pengunjung Bawa ‘Kerusi Healing’ Layan Muzik Dan Pemandangan Tasik Raban

Ada satu hal gempak yang terjadi di Tasik Raban, Lenggong baru-baru ini. Bayangkan beribu orang dari seluruh Malaysia turun berkumpul di hadapan tasik, sambil dibelakangnya meninggi gunung-gunung dan hijau gelap hutan tebal yang sunyi dan menenangkan. Selain bintang, mereka yang berkumpul layan view dan lari dari keserabutan ini turut ditemani oleh alunan muzik dari pelbagai latar. Bayangan ini sebenarnya adalah sebahagian kenangan yang terjadi pada 22 dan 23 Oktober yang lalu di acara TAPAUfest 2022.

Itu hari The Vocket hadir ke acara TAPAUfest 2022. Ia diadakan jauh dari Kuala Lumpur bagi mengejar kelainan dalam banyaknya acara muzik yang sedang berlangsung. Kelainan ini dapat dilihat daripada latar persembahan dan tempat acara ini berlangsung.

Pertamanya, acara ini berlangsung di Tasik Raban, kawasan yang bukan sahaja kaya dengan flora dan fauna, tapi keharmonian yang dibentuk oleh penduduk-penduduk di sekitarnya. Seolah-olah orang Lenggong mengajar, keindahan bukan hal Yang Paling Semula Jadi sahaja, tetapi tanggungjawab tangan-tangan yang meminjamnya juga. Acara dua hari ini bukan sahaja menawarkan keindahan alam, tetapi juga pengalaman buat mereka yang hobinya berkhemah. Di satu bahagian pula diadakan ruang jualan serbaneka atau Kedai Serba Serbi.

Hal kedua pula adalah berkenaan persembahan. Tapau Fest membawa kelainan dengan mengumpulkan tiga negara di bawah satu langit. Kita ada The Pinholes, SOBS dan Abang Sapau dari Singapura. Hindia, .Feast dan The Dare dari Indonesia. Salam Musik, The Times, Sweetass, The Filters, Kungfu Heidi dan Margasatwa dari Malaysia. Pengunjung dengan ‘kerusi healing’ berkumpul layan jiwa sambil tengok langit biru. Ada hari hujan turun, mereka sarung baju hujan dan menari pada rintis langit berawan gelap. Hari pertama dibuka oleh .Feast dan ditutup oleh Salam Musik. Hari kedua pula dibuka oleh KungfuHeidi dan ditutup oleh Hindia.

Malam terakhir di Tasik Raban, perjalanan pulang terasa penuh diisi dengan pengalaman dan makanan jiwa. Di tengah-tengah tekanan hidup selepas wabak, acara macam TAPAUfest 2022 ini mungkin antara jalan kecil untuk mereka yang mahu lari dari keserabutan kota, tekanan ekonomi atau masalah dalaman. Di antara kubah granit Chepar di timur dan banjaran granit Bintang di barat, mereka duduk berehat dari payahnya hidup sambil melayan alunan muzik dari pelbagai negara.

Sepanjang dua hari bertapak di Lenggong, persembahan oleh pemuzik dari pelbagai negara dan pengalaman meneroka kawasan di sekitar Lenggong sudah pasti adalah sebuah kenangan yang luar biasa. Diharapkan acara ini akan terus dijalankan di kawasan terpencil seperti ini, ia bukan sahaja meningkatkan ekonomi penduduk tempatan, tetapi sekurang-kurangnya memberi pendedahan kepada orang ramai bahawa Malaysia juga mempunyai tempat-tempat yang menarik dan cantik.

Terakhir sekali, special shoutout untuk Agro Flora Garden Homestay sebab sediakan tempat tinggal yang selesa dan dikelilingi kebun jagung dan buah-buahan. Masa mula tempah rumah tumpangan ini, kami tak letakkan sebarang jangkaan. Tetapi bila sampai, tak sangka pula tempat ini indah dan dikelilingi hutan hijau.


TAPAUfest 2022 Persembahkan Artis Terbaik Asia Tenggara Dengan Elemen Alam Semula Jadi

TAPAUfest kini kembali dengan keunikan dan kepelbagaian tarikan. TAPAUfest 2022 kali ini menggabungkan elemen alam semula jadi dan seni di lokasi yang jauh dari kesesakan bandar namun mempunyai keindahan dan keunikan tersendiri iaitu di Lenggong, Perak. Ini bermakna komuniti muzik indie Asia Tenggara bakal berkumpul dan beraksi dikelilingi alam yang indah!

Pada 22 dan 23 Oktober, TAPAUfest melangkaui kebiasaan sebuah festival muzik dengan mengajak kita semua bersama berkelah atau berkhemah di Resort Tasik Raban sambil menikmati persembahan barisan pemuzik indie terbaik Asia Tenggara. Dengan tasik dan gunung-ganang sebagai latar belakang, ia pasti menjadi pengalaman yang cukup istimewa.

Pengasas TAPAUfest, Ahmad Faris, mempunyai visi yang jelas untuk TAPAUfest kali ini, “Salah satu sebab kami melakukannya di Lenggong, adalah kerana kami mendambakan peluang untuk meneroka Malaysia di luar bandar. Selepas satu dunia terkesan dengan wabak, orang ramai mahukan lebih daripada sekadar konsert“.

Dengan tema #SerumpunBerpesta, TAPAUfest menghimpunkan 12 aksi persembahan ‘PENTAS’ merentasi genre dan nuansa dari Malaysia, Indonesia dan Singapura selama dua hari anda di sana. Hari pertama TAPAUfest 2022 menampilkan .Feast (ID), Margasatwa (MY), Abangsapau (SG), Sweetass (MY), The Pinholes (SG) dan Salammusik (MY). Hari ke-2 diteruskan dengan persembahan Kungfu Heidi (MY), The DARE (ID), The Filters (MY), Sobs (SG), The Times (MY) dan Hindia (ID).

Dengan campuran kugiran yang sudah dikenali dan nama yang baru naik dalam ruangan alternatif, TAPAUfest berbangga untuk menjadi pentas penampilan sulung untuk barisan artis Indonesia di Malaysia, iaitu Hindia, The Dare dan .Feast! Aksi dari artis Malaysia semestinya menjanjikan kelainan baharu dengan penampilan Kungfu Heidi bersama Serbuk Cheese yang pastinya membuatkan kita terpukau dengan gabungan musikalisasi hip-hop dan hardcore. Aksi musisi dari Singapura tidak kurang menariknya, daripada nostalgia pop-yeh-yeh The Pinholes, kepada rapper Sikh-Melayu dengan keterampilan berkain pelikat, Abangsapau, hingga ke indie pop, Sobs!

Persembahan muzik akan bermula pada pukul 5 petang, memberikan ruang dan masa untuk anda meneroka pelbagai aktiviti dan tempat menarik yang ditawarkan di Lenggong. Jadi tak perlu tergesa-gesa memasang khemah kerana ini adalah peluang anda untuk santai bersama.

Dari jam 10 pagi sehingga 4 petang, jangan lepaskan peluang untuk menonton tayangan dari pembikin filem indie dan belajar dari bengkel dan sesi kongsi di ‘BENGKEL + LAYAR’, hasil kerjasama bersama Kakiseni. Inilah masanya untuk anda ‘Tapau sedikit pengetahuan!’

Selain itu, misi TAPAUfest adalah untuk memartabatkan ekonomi tempatan dengan menyajikan makanan dan minuman mengikut citarasa tempatan di ‘WARUNG’. TAPAUfest juga bekerjasama dengan Kedai Serba Serbi untuk membawakan anda kelainan dengan terdapatnya reruai untuk barangan, rilisan fizikal seperti piring hitam, kaset dan CD, selain karya seni dari artis tempatan dan banyak lagi!

Apabila membeli tiket konsert, nilai yang diperolehi bermula dari nota pertama persembahan sehingga artis turun dari pentas. Namun dengan TAPAUfest, pengalaman itu bermula sebaik sahaja anda meninggalkan rumah anda. Senarai main TAPAUfest dikurasi untuk memperkenalkan dunia muzik indie Asia Tenggara sambil menemani anda dan rakan-rakan sepanjang perjalanan yang indah selama 3 jam dari Kuala Lumpur ke Lenggong.

Nilai sebuah festival itu bukan sekadar terletak di persembahan muzik. Ia juga tentang kenalan baru yang dibuat dan memori yang dicipta. Lenggong mempunyai keistimewaannya tersendiri sebagai tapak warisan UNESCO yang menempatkan salah satu rangka manusia purba paling lengkap di Asia Tenggara, digelar sebagai ‘Perak Man’, kira-kira 11,000 tahun lalu. Keindahan tempat dan keunikan suasana beserta persembahan muzik yang hebat memberikan nilai lebih dari sekadar sebuah konsert, malahan bakal mengukir memori yang tidak dapat dilupakan.

Menurut Ahmad Faris, “Kami sangat menghargai semangat dan penglibatan oleh Majlis Daerah Lenggong bagi menjayakan TAPAUfest di kawasan mereka. TAPAUfest juga tidak mungkin berlaku tanpa sokongan dari CENDANA yang menunjukkan kepercayaan mereka terhadap komuniti indie sekali lagi. Terima kasih juga kepada Waka, Ipoh Social Club, Santuy Travellers, Kadiak, Versussika, PBUY, Outsiders Bike, dan Anbot kerana mempercayai kami untuk memartabatkan Lenggong, seni, komuniti dan budaya indie Asia Tenggara.”

Tiket Pra-Jualan sudah boleh dibeli dengan Tiket Solo Sehari berharga RM165 (1 tiket untuk Hari 1 atau Hari 2), Tiket Solo Weekend berharga RM320 (1 tiket untuk Hari 1 dan Hari 2) dan Tiket Geng Weekend berharga RM1240 (4 tiket untuk Hari 1 dan Hari 2).

Untuk maklumat lanjut jemput ke www.TAPAUfest.asia dan TAPAU tiket anda sekarang!


Tarawih ‘Online’ Tidak Dibenarkan, Ada Kemungkinan Internet Terputus Ketika Solat

Memandangkan tiada aktiviti solat tarawih berjemaah di masjid dan surau seluruh negara tahun ini kerana kekangan situasi COVID-19, mungkin ada dalam kalangan kita yang terfikir untuk melakukan ibadat tersebut dengan mengikuti imam secara atas talian.

Bagaimanapun, idea tersebut menurut Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Al-Bakri tidak dibolehkan kerana beberapa sebab.

Menurut beliau, adalah perlu untuk seseorang itu mengetahui pergerakan yang dilakukan imam ketika solat serta dapat melihat fizikal imam berada di satu tempat.

“Sebagai contoh, jika kita solat secara dalam talian dan ikut imam di Masjid Negara, tiba-tiba sambungan internet terputus, maka macam mana makmum nak ikut.

“Jadi untuk tahun ini, adalah lebih baik sembahyang di rumah dengan suami atau ketua keluarga. Mungkin tahun ini akan ada ramai imam baru walaupun tak bertauliah,” katanya seperti dilaporkan Sinar Harian.

Aktiviti solat berjemaah dan keagamaan sebelum ini dihentikan buat seketika selaras dengan perintah kawalan pergerakan (PKP) yang berlangsung dari 18 Mac sehingga 28 April ini.

Saranan tersebut sekaligus menyaksikan rakyat Malaysia tidak berpeluang untuk menunaikan ibadat sunat yang sinonim dengan bulan Ramadan tahun ini. Selain solat tarawih, masyarakat di Malaysia tahun ini juga bakal tidak mempunyai bazar ramadan seperti tahun-tahun sudah.

Bagaimanapun, sesuai dengan saranan kerajaan, peniaga-peniaga sudah pun membangunkan bazar ramadan atas talian. Klik pautan di bawah untuk membaca lebih lanjut.

Bazar Ramadan ‘Online’ Sudah Mula Beroperasi Di Facebook

Bermula Dari Sedekah Ke Sekolah, Tepung Pelita Paya Jaras Miliki Lebih 100 Ejen Setiap Ramadan

Trump Ingatkan Penganut Muslim Untuk Jaga Jarak Sosial Sewaktu Bulan Ramadan


Tarian Pasangan Burung Hantu Liar Ini Adalah Hiburan Yang Sukar Dilupakan

Jurugambar hidupan liar, Megan Lorenz meletakkan kamera GoPro beliau di atas tanah di hadapan lubang rumah sepasang burung hantu. Megan tidak pernah menyangka akan dapat merakam sesuatu yang sangat menghiburkan – video pasangan burung hantu ini menari! Lagu yang dimainkan juga menjadikan rakaman ini sesuatu yang sukar dilupakan.

BACA LAGI: 3 Lokasi Di Jepun Ini Dihuni Haiwan Comel Dan Jinak

LIKE dan FOLLOW Vocket di Facebook serta Instagram


Tarian Yang Dipersembahkan Pelajar UiTM Ini Buat Saya Rasa ‘Wow’

Pertama kali melihat tarian ini di Youtube terus rasa ‘wow’. Ia dipersembahkan sempena Festival Budaya UiTM 2014 (UiTM Puncak Alam dan UiTM Puncak Perdana). Saya rasa ‘wow’ sebab masih ada lagi rupanya tarian lama yang dipersembahakan dengan gerakan yang mengasyikkan. Penuh lemah lembut lenggang lenggoknya.

Tambah menarik tarian ini mengisahkan tentang wanita Bugis. Terus saya cari lebih lanjut tentangnya. Dah alang-alang nak menulis, boleh kenal serba sedikit budaya Bugis.

Tarian ini dinamakan Pattenun, mengisahkan tentang ketekunan dan kesabaran wanita Bugis menenun kain sarung. Gerakan tarian ini menggambarkan mereka sedang menenun kain.

Ia dimulai dengan mappali (memintal benang), disusuli dengan massau (memasukkan benang sehelai demi sehelai ke alat tenun) dan ia ditenun sehingga menjadi sarung.

Tarian Pattenun sememangnya dipersembahkan dengan teknik liuk badan, kelembutan pergerakan tangan, melangkah dan henjutan badan dengan teknik gerak Bugis.

Ini gerakan tari Pattenun yang lebih jelas:

Menurut petikan dari video di atas, tarian Pattenun berasal dari Makassar, Sulawesi Selatan di Indonesia. Ia dibawa masuk ke Selangor oleh Ibu Ogi, pereka tari dari Makassar.

Menyentuh tentang muzik pula, alat muzik tradisional Bugis seperti alat muzik kecapi, seruling bugis dan gendang bugis digunakan untuk mengiringi tarian Pattenun ini.


‘Tarik Tangan Dan Rampas Wang’ – Netizen Terkejut Wujud ‘Penjual’ Seperti Ini Di Madinah

Sebut mengenai Madinah, pastinya orang ramai khususnya umat Islam di mana tempat suci tersebut menjadi destinasi utama buat orang ramai yang mahu mengerjakan ibadah.

Di sebalik tempat yang dipenuhi para ulama serta orang-orang yang beriman, masih terdapat segelintir indivdiu yang seolah mengambil kesempatan di atas kebaikan orang ramai.

Terbaharu, tular sebuah perkongsian TikTok @fasrol44 yang menyaksikan seorang penjual jubah di Madinah ini mengambil duit ‘mangsa’ tanpa kebenaran.

Difahamkan modus operandi yang dilakukan pada mulanya adalah dengan menarik seolah memaksa orang memasuki kedainya untuk membeli baju dan kemudiannya mengambil wang tanpa kebenaran pembeli.

HATI2 Yg mana ad dekat madinah tu, mesti ramai yg dh terkena Jaga2 jln dpn kedai ni,main tarik2 org pakse org sruh beli pastu ambik duit dkt tgn org,bila mntak pulangkan blk taknak,bila mntak pulangkn elok2 taknak bile dah rakam bru tau nk gelisah,macam ni org berniaga pom ad ke, tolong mintak sebarkan video ini biar sampai dkt pihak berwajib sebelum ramai lagi yg terkena. #madina #madinah

♬ original sound – hamba Allah – hamba Allah

Situasi menjadi lebih panas apabila penjual ini enggan memberi kembali wang perakam ini sehingga mendesak perakam ini merakam situasi yang berlaku sekaligus mendedahkan muka penjual ini bagi mengelakkan lebih ramai individu menjadi mangsa.

Perakam ini turut menunjukkan kedai individu yang cuba merampas wang mangsa ini bagi mengelakkan lebih yang terkena.

Situasi yang dikongsikan di TikTok ini turut mendapat perhatian netizen di mana rata-ratanya terkejut tempat sebaik Madinah juga turut mempunyai individu yang mengambil kesempatan. Tidak kurang juga yang memaklumkan mereka antara yang menjadi mangsa dengan modus operandi yang dilakukan pihak penjual ini.

Diharapkan orang ramai khususnya mereka atau kenalan serta keluarga yang bakal mengerjakan Umrah dan Haji dapat mengambil maklum mengenai taktik yang dilakukan penjual tidak jujur ini agar mengelakkan lebih ramai yang menjadi mangsa.


“Aku Melihat Ke Arah Muka Arwah, Aku Terpaku”

Aku merupakan seorang graduan dari Universiti Islam Antarabangsa di Gombak yang bergraduasi pada 2008. Alhamdulillah pada tahun yang sama, rezeki aku dapat kerja sebagai majistret. Mula-mula aku di-posting-kan di Mahkamah Kota Bharu dan kemudiannya rezeki aku di Mahkamah Ayer Keroh.

Ya, macam dalam filem P.Ramlee bertajuk Kassim Selamat; “Kau nak kahwin dengan siapa? Lawyer? Majistret? Doktor? Apa… Ahli muzik?”

Majistret ini dalam hierarki sesebuah daerah dikira orang nombor dua selepas Pegawai Daerah, kemudian barulah OCPD iaitu Ketua Polis Daerah. Tugasnya ialah untuk mengurus tugas-tugas judiciary iaitu kehakiman.

Tugas lain majistret ialah sebagai tuan koroner/pengadil yang mana sekiranya berlaku kematian mengejut (sudden death) dan juga kematian dalam tahanan/penjara, maka majistret ialah jawatan yang ditakdirkan untuk mengadili keadaan tersebut berdasarkan fakta-fakta yang ada.

Masa itu tahun 2010. Aku tak ingat berapa haribulan dan bulan apa, dan aku jalankan tugas seperti biasa iaitu mendengar kes-kes yang didaftarkan pada pagi itu.

Tiba-tiba, Jurubahasa Mahkamah menerima panggilan telefon daripada pegawai penjara Sungai Udang, mengatakan terdapat kematian banduan dan memohon agar tuan majistret hadir di Hospital Melaka.

Dengan erti kata lain, semasa banduan dihantar ke hospital kemungkinan besar sudah berada dalam keadaan sakit dan uzur dan bukannya keadaan di mana banduan meninggal dunia di penjara yang membuatkan keadaan lebih sukar untuk diterangkan sebenarnya.

Setelah kes selesai, lebih kurang pukul 10.30 pagi aku terus menuju ke bilik mayat Hospital Melaka.

Perkara pertama aku lakukan adalah untuk bertemu dengan OCS Balai Sungai Udang dan Warden Penjara untuk aku mengetahui sedikit sebanyak fakta tentang arwah ini.

Dia merupakan tahanan reman untuk kes Seksyen 12(2) Akta Dadah Berbahaya 1952 iaitu kesalahan memiliki dadah. Kemudiannya aku bertemu dengan doktor. Aku diberitahu bahawa arwah ini mengalami pneumonia iaitu jangkitan kuman pada paru-paru.

Seterusnya, antara yang perlu aku lakukan adalah untuk melihat keadaan jenazah tersebut samaada terdapat unsur-unsur jenayah atau tidak.

Aku pergi menuju ke tempat arwah ditempatkan ditemani oleh polis, dan pekerja bilik mayat serta doktor forensik yang bertugas. Setibanya di bilik mayat tersebut, mata aku melihat pada kaki arwah terlebih dahulu.

Ini bukan kali pertama aku ditugaskan sedemikian, maka antara petua orang tua-tua yang aku perolehi adalah dimulai dengan melihat pada kaki jenazah.

Dan sehinggalah aku melihat ke arah muka arwah, aku terpaku. Arwah seakan-akan tersenyum. Inilah kali pertama aku mengalami keadaan seperti ini. Ya, seperti membaca majalah Mastika. Tapi ini yang aku alami sendiri.

Tidak nampak kekusutan di muka arwah dan ya memang aku masih ingat bahawa riak wajah arwah lain daripada yang lain. Subhanallah.

Setelah didapati tiada sebarang unsur jenayah, aku terus keluar dan menuju ke kaunter bilik mayat. Aku tandatangani 1 buku biru dan membuat catatan pada buku. Alhamdulillah mayat arwah boleh dituntut keluarga untuk diuruskan pengkebumian.

Setelah aku keluar dari bilik mayat, aku bertanya pada OCS Officer InCharge Station (ketua polis balai) tentang waris arwah. OCS bawakan aku berjumpa dengan abang arwah.

Aku bertanya perihal arwah kepada abangnya. Arwah ini dulu duduk di Muar. Menurut abangnya, sepanjang hidup arwah, dia bujang dan duduk dengan mak.

Kemudian, abangnya beritahu aku tentang pengurusan jenazah arwah.

“Persiapan kubur semua dah gali, selepas sembahyang Jumaat akan kebumikan.”

Aku tersentak lagi. Subhanallah. Hari ini, pagi ini ialah pagi Jumaat. Beruntung arwah akan mendapat ramai makmum yang akan menyembahyangkan kelak selepas solat Jumaat.

Aku kemudiannya minta diri, dan terus menuju ke kereta ku. Sepanjang perjalanan pulang ke Mahkamah Ayer Keroh, aku terfikir, mungkin dia berkerja, dia tak kacau orang, tak curi harta orang, dia jaga mak dia, ya, redha mak dia. Wallahua’alam.

Allah Maha Mengetahui segalanya dan Allah jua yang menerima taubat seseorang hamba-Nya serta yang berhak menghakimi amal perbuatan hati kita.

Kesudahan kita? Tak tahu macam mana. Semoga Allah rahmati kita semua. Al-Fatihah buat arwah tersebut.


Tarikan Terbaharu Di Kelantan, Restoran Ini Jual ‘Ketum Float’ Dengan Harga RM3.00

Anda peminat minuman yang lain daripada yang lain? Mahukan satu kelainan untuk anak tekak anda yang haus? Kami ada solusi, apa yang anda perlu lakukan adalah menuju ke Kelantan dan bertandang ke gerai Dale Rok Kubang Kerian.

Di sini, anda akan dapat apa yang mahukan. Restoran yang bertapak di Kota Bharu ini bukan sahaja menyajikan makanan yang bertemakan Kelantan, tetapi, mereka juga menyediakan satu minuman ‘sihat’ berwarna hijau yang dinamakan ‘ketum float’.

Sebelum anda menuju ke sana dengan perasaan yang teruja, anda perlu faham bahawa Dale Rok bukanlah menyediakan air yang dibuat daripada daun ketum yang sebenarnya. Ia hanyalah nama panggilan untuk minuman tersebuh dan dijual pada harga yang cukup berpatutan iaitu RM3.00.

Memetik Coconuts KL, ‘ketum float’ ini sebenarnya dibuat dengan daun teh hijau yang direndam dalam jangka masa yang lama untuk memberi ruang kepada rasa dan warna naik bagi memberi pengalaman yang luar biasa untuk para pengunjung.

Untuk rekod, ketum berasal dari duan pokok Mitragyna speciosa yang kebanyakannya terdapat di Asia Tenggara seperti Thailand, Indonesia dan Malaysia.

Ketum mempunyai kesan sampingan yang serupa dengan candu dan kegunaannya dilarang di Malaysia di bawah Akta Racun, namun untuk menanam bagi tujuan penyelidikan dan pendidikan masih dibenarkan.

Untuk bacaan lanjut, klik pautan di bawah.

Kartel Ketum Malaysia Untung Besar Di Thailand

Ahli Parlimen Padang Besar Cadang Penanaman Ketum Bagi Bantu Ekonomi Penduduk

Bukan Untuk Tular, Guru Dedah Video ‘Bapa Saya Masak Ketum’ Hanya Dihantar Kepada Ibu


Tarikan Terbaharu Di Teluk Cempedak, Kuantan Dikecam Kerana ‘Kurang Menarik’

Lagi sebulan lebih sahaja kita akan menyambut tahun baharu. Sedia maklum bahawa tahun 2020 adalah tahun melawat Malaysia.

Oleh itu, negara kita jangkakan kedatangan ramai pelancong dan pastinya setiap tempat sedang berusaha untuk mencantikkan lagi landskap tempat tarikan pelancongan di tempat masing-masing.

Akan tetapi, usaha pihak Majlis Perbandaran Kuantan yang tampil dengan tarikan terbaharu di Teluk Cempedak nampaknya mendapat kecaman netizen. Menerusi akaun Facebook I Love Pahang, terdapat beberapa gambar tarikan yang telah dibangunkan di sana.

Malangnya, perkongsian di Facebook I Love Pahang telah dipadam. Melalui gambar tersebut, anda dapat lihat batu-bata berwarna-warni, dan papan tanda tidak kelihatan menarik serta tempat meletakkan mangga kunci seperti tidak kukuh.

Rata-rata netizen mengatakan bahawa rekaan yang ditampilkan tidak cantik dan tidak direka dengan sebaiknya. Malah, ada yang kecewa kerana rekaan tersebut kelihatan kerja ‘cincai’ sahaja.

Apakah pandangan anda mengenai rekaan ini? Anda yang berada berdekatan pantai Telukm Cempedak mungkin boleh lihat rekaan ini lebih dekat.

Lihat transformasi kampung di Kelantan ini seperti perkampungan pelangi di Korea. Klik pautan di bawah ini untuk ketahui lebih lanjut.

Persis Gamcheon Cultural Village, Kampung Pelangi Di Kelantan Tawar Keunikan Yang Tersendiri

Setelah Ditutup Hampir Setahun, Taman Tasik Titiwangsa Bakal Dibuka Semula

Lihat ‘Makeover’ Perpustakaan Kuala Lumpur Yang Telah Dibuka Semula


Tarikh Lahir Lelaki Ini Mengejutkan Seluruh Indonesia. Anda Juga Pasti Terkejut!

Kalau orang yang lahir pada tarikh 29 Februari sudah dikira ‘asing’, kami tidak pasti bagaimana mahu melabelkan lelaki ini dengan gelaran apa apabila dia sendiri mengakui bahawa dia lahir pada tanggal 21 Mei 2016.

Tidak, saya tidak melakukan sebarang typo. Ianya tahun 2016 !!

Seorang lelaki warga Indonesia bernama Putra Kandias telah mengejutkan seluruh negara tersebut dengan dakwaan beliau berasal daripada Masa Hadapan dan kembali ke tahun 2014 dengan menggunakan sebuah mesin masa khas daripada zamannya.

Ini merupakan petikan status Facebook beliau:

Selamat malam
Salam kenal untuk semuanya
Sebelumnya saya minta maaf kalau saya lancang memperkenalkan diri disini..
Nama saya Putra Kandias, saya berasal dari masa depan tepatnya dari tahun 2035, tujuan saya kembali ke tahun 2014 adalah dalam menjalankan sebuah misi, saya di suruh menginformasikan kepada kalian semua penduduk bumi di Tahun 2014 agar berhati-hati karena akan ada bencana besar yang melanda Indonesia di awal tahun 2015, bersiaplah saudara-saudara
Terima kasih,

Dan ada banyak lagi kenyataan daripada Putra Kandias ini yang anda boleh baca sendiri melalui screenshot di bawah:

Yang pertama, tahun 2035 nanti sudah ada mesin masa yang canggih. Heh

Masih lagi cerita mengenai mesin masa, tapi dengan lebih mendalam lagi.

Kenyataannya yang ini paling mengejutkan, iaitu beliau mengatakan beberapa kepulauan utama di Indonesia akan ditenggelami oleh air.

Putra Kandias juga tanpa segan silu kantoi kan bakal juara Liga Indonesia pada tahun ini. Dan turut kantoi, nama pemenang Ballon D’Or yang akan datang. Haha..

Selain mendedahkan mengenai dunia bola sepak kepada pengikut di fanpagenya, Putra Kandias juga tanpa teragak-agak memberikan amaran dan ingatan kepada seluruh rakyat Indonesia mengenai bencana besar yang akan berlaku pada awal tahun 2015 nanti.

p/s: Buat para ibubapa, tolonglah awasi anak-anak anda dengan baik terutamanya semasa menonton filem-filem yang agak berat seperti “Interstellar”. Tak nak lah esok ada pula rakyat Malaysia yang mengaku lahir tahun 2020 pula dan kembali ke tahun 2014 atas nama misi masa depan.

Suka kisah ini? Kongsikan dengan kawan anda di Facebook.


Tarikh Penjualan Apple iPhone 8 Akhirnya Diumumkan Buat Pasaran Malaysia

Hampir sebulan menanti, akhirnya peluang pengguna Malaysia mendapatkan set rasmi Apple iPhone 8 dan 8 Plus bakal tercapai. Apple Malaysia pada hari ini telah mengumumkan 20 Oktober bakal menjadi tarikh kedua dua model ini mula ditawarkan secara rasmi.

Melalui model terbaru daripada Apple, pengenalan processor A11 Bionic serta mode Potrait Lighting pada iPhone 8 Plus antara yang terbaru diumumkan Apple pada kali ini. Processor terbaru daripada Apple ini mampu beroperasi 40% lebih pantas berbanding chip sebelumnya serta terpantas jika dibandingkan bersama processor yang digunakan smartphone Android.

Buat anda yang ingin mengetahui dengan lebih lanjut serta adakah berbaloi untuk mendapatkan iPhone 8, anda boleh klik di sini untuk membaca review awal kami.

Setakat ini cuma tarikh penjualan yang diumumkan Apple Malaysia manakala harganya masih lagi menjadi misteri. Sebelum ini, laman e-commerce 11street turut berkongsi harga buat mereka yang berminat untuk membuat pra tempahan.

Harga penjualan bermula daripada RM3,649 buat model Apple iPhone 8 64 GB. Buat model Apple iPhone 8 Plus 256 GB pula ditawarkan dengan harga mencecah RM5 ribu. Melihat kepada harga penjualan yang ditawarkan pada laman 11 street, kemungkinan anda boleh mendapat anggaran kasar harga penjualan Apple iPhone 8 apabila mula ditawarkan secara rasmi oleh Apple Malaysia.


Tarikh Penjualan Apple iPhone X Akhirnya Diumumkan Buat Pasaran Malaysia

Setelah hampir dua bulan diumumkan serta mula di beberapa negara, Apple Malaysia baru-baru ini telah berkongsi tarikh penjualan rasmi bagi Apple iPhone X dimana model ini akan mula dijual bermula 24 November ini

Menariknya mengenai model terbaru daripada Apple ini adalah penyertaan skrin bezelless sekaligus menjadikan model ini sebagai iPhone pertama tanpa home button. Buat anda yang pentingkan kecanggihan kamera, sistem dwi-kamera Apple iPhone X beserta OIS. Fungsi Face ID serta animoji antara fungsi terbaru yang bakal memberi pengalaman terbaru buat para pengguna.

Dari segi harga, Apple iPhone X 64GB bakal mula dijual dengan harga RM5,149 manakala model yang hadir dengan ruang storan 256 GB bakal mula dijual pada harga RM5,899. Boleh dikatakan harga yang boleh dijangkakan ramai berdasarkan tanda harga yang diumumkan ketika pelancaran.

Melihat kepada kemeriahan Apple Store Singapura tempoh hari, kemungkinan anda yang berminat untuk mendapatkan Apple iPhone X perlu beratur beberapa jam lebih awal sebelum penjualan dibuka untuk menjadi yang terawal mendapatkan iPhone X.

Baca lagi: Anda Boleh Dapatkan Apple iPhone 8 Dan 8 Plus Dengan Diskaun Sehingga RM450